text:
- Enee hiɗa yiɗi waɗugol ngeygu mecce ma’a, awa anndino ka diina ma’a.
Baaba en an wi’i ɗun ɓe jokkintini: (kala faalaaɗo njulagol yo’o anndino ka diina makko, fii yo’o anndir ɗun huunde ko daganii mo e huunde ko harmani mo, kala mo anndinaaki diina mu’un o njulii ɓaawo ɗun haray o naadii hoore makko e jiɓiliɓiiji).
Nde’e yewtere teddunde ɗo’o baaba en an ko hadiise Imaamu Jaafaru Bun Muhammadu Sadighi (a s) ɓe fuɗɗoorii yewtere fii ngeygu nden, fii yo ɓe joopo e ñaawoore ɓe maaki: Wonnde ko heewi e yimɓe welsindike e ɗun, maa yejintinike ɓe naadi hoore maɓɓe e jiɓiliɓiiji.
Ɓaawo hari mi anndaa gunndoo wonuɗo hakkunde fighiha e ngeygu on, mi lanndii baaba en an:
• Ko honɗun e jokkondiral woni hakkunde fighihu e ngeygu ?
Ɓe fuɗɗii yewtirde nde hiɓe yewtira juuɗe maɓɓe e hoore deeƴere:
- Sari’a lislaamu on fawtanike en ñawndugol ko heewi e ngurdan me’en jawdi yanke jan ɗan e hoore nunɗal e moƴƴugol teɓugol e senndugol e eggingol jawdi ndin hakkunde yimɓe ɓen fow e kippoodeeji jamaa on fow e ko woni e ɗun moƴƴere e nafa e malal fow.
Hino jeyaa e tagu yo sar’inɗo lislaamu on sincu-fii gollitirgol ko o sinci kon e ley miijo makko ngon-sari’aaji buy daginay ɗi maa waɗayɗi ɗate jawle yankooje tuma go’o, maa o ɓittina maa o yanña ɗate go’o e mu’n tuma go’o.
Ɗun waɗɗinay e hoore hellifaaɗo on wakkilagol faggitoo fii ngurndan makko ɗan, e holnugol ngurndan ɓen ɓe tawi hino waɗɗii mo, wano ɓeyngu makko maa ɓiɓɓe makko ɓen maa mawɓe makko ɓen tuma ɓe hatonnjini, si tawii o maraa.
Ɓaawo non hino waɗɗii mo ɗaɓɓugol ngurndan makko ɗan o accidataake e hoore makko gollugol kala golle ɗe’o faalaa, hino ton e nder ɗate ngeygu ɗen ko dagaaki waɗugol maa immanagol.
• Addanee lan misal ?
- Yeeyugol beere e piyude e misal.
- Yeeugol bare-si wonaa hara taw ko bareeru waañirdu-hino harmi.
- Yeeyugol girayngil (kose) hino harmi.
- Yeeyugol jiibe soɓuɗun ɗun-e piyude e misal-ko woni e ɗun teewuuji e guri mimmunteeji hirsaaɗi e laawol ngol wonaa laawol sari’a on, ɗun hino harmi.
- Jattugol jawdi yeeyandi ɗun hino harmi.
- Yeeyugol ko nafitortaake si wonaa ka harmi wano alaaji kannda e aalaaji mbeleeɗe wano gitaaru.
- E janfagol ɗun hino harmi.
- Ribaa hino harmi.
- E marugol ñaametee on–ko faandaa e mu’un ɗo’o ko ñaametee ɓuraaɗo huutoreede e nder leydi ndin-e marugol ko yowitii e moƴƴingol ñaametee on e ko jeyaa e ko moƴƴinta mo kon wano lanɗan maa nebban hara ko habbagol haa coggu mu’un satta ka luumo wonnde e hatonnjinugol julɓe ɓen e ɓen watteteeɓe e maɓɓe immorde e wonkiiji teddinaaɗi ..
- Ñaamugol ngeenaari fii ñaawirgol goonga maa fenaande hino harmi.
Fijugol karte e daamu wonndude e wallingol kaalisi [e ko nanndi e majji] hay si tawii kaalisi wallinaaka haray hino harmi.
E ɓeudugol goɗɗo huunde e nder ngeyngu nde tawata soodoowo on faalaaka few, hay fii yo goɗɗo go’o nanu mo, o ɓeyda coggu nden huunde sabu ɓeydugol mo hino harmi [ hay si tawii ɗon wonaa fii hodugol goɗɗo e janfagol mo].
• Ɗii ɗo’o fow ko harmuɗi tawsi añaaɗi hino ton?
- Eyyo, hino e nder ɗate ngeygu ɗen ko jicci ka sari’a lislaamu kono yiɗugol accugol ɗun woɗɗitoo ɗun wonaa waɗɗinaa ɗun e hoore hellifaaɓe ɓen, ɗun ko añaa ɗun wonaa harmu ɗun.
• Addanee lan misal ?
- Yeeugol vin ko añaa ɗun si wonaa hara coggu mu’un ngun soodira vin go’o.
E wattitugol kannŋe e kanŋe maa kaalisi e kaalisi ko aldaa e ko ɓeydii ko añaa ɗun, si tawii non ko wonndude e ɓeydugol ngol hino harmi.
Hino añaa e neɗɗanke waɗugol buusugol maa ittugol sogolo mecce mu’un, maa waɗugol mecce mu’un yeeyugol kasannge, hino ton kadi ko wonaa ɗii ɗo’o.
Baaba en an maaki ɓe ɓeyditi: Ɓaawo ɗun pellet yoga e ɗate e laawi gollondiral ka ngeygu ko añaa ɗun ka sari’a lislaamu.
• Addanee lan misal ?
- Suuɗugol ayyibe on hino añaa si hewtinaali janfagol e piyude misal, si tawii hewtii janfagol haray hino harmi.
Woondugol hino añaa e nder gollondiral, si tawii ko e hoore goonga, si tawii non on tigi fenay haray hino harmi.
Ɓeydugol tono e hoore gomɗinɗo hino añaa si tawii o ɓeydii tono on e emmbere wowtaande nden.
Ɗaɓɓugol ɗuytugol coggu ngun ɓaawo yeeyugol ngol ko añaa ɗun.
Yeeyugol e nder nokkuure niɓɓitunde nde tawata ayyibe marsandiisi on yi’otaako.
Mantugl yeeyoowo on ko yeeyetee kon, e ŋiñugol ko soodata kon hino añaa.
E ko wonnaa ɗun ɗo’o.
• Ɗi’i ɗo’o fow ko añaaɗi enee yiɗaaɗi hino ton ?
- Ko goonga hino woodi, hino e nder ɗate ngeygu ɗen huunde yiɗaande ka sari’a lislaamu hara ko yiɗaaɗo. Kono wonaa waɗɗinaa ɗun e hoore hellifaaɓe ɓen, ɗun waɗɗaaki e hoore maɓɓe ko yiɗaa ɗun.
• Waɗanee lan misal ko wonu ɗon e yewtude lan kon ?
- Ñawlugol gomɗinɗo hara ɗaɓɓaali ko ɓeydii ko yiɗaa ɗun.
Jonnugol jawdi gollirayɗo ndi e hoore tono anndaaɗo hakkunde maɓɓe kamɓe ɗiɗo ko yiɗaa ɗun.
Wano tawiri ɗate ngeygu go’o ko yiɗaa ɗe ka sar’a lislaamu ko rerɗinaa ɗe e mu’un.
• Addanee lan misal ?
E piyude misal hino yiɗaa fonnugol hakkunde yeeyindirayɓe ɗiɗo ka nder coggu si wonaa hara taw ko ɓurdindinta ɓe hino woodi wano baasal, hino yiɗaa nde yeeyoowo on senndindirtaa coggu ngun hakkunde termoowo e mo termataa.
Hino yiɗaa e yeeyoowo on firtangol ninsuɗo. Ko woni on ko soodayɗo maakiti o ninsa ɓaawo ɗun ko hon ɗun o soodani o faalee wurtude hetta kaalisi makko ɗin.
Hino yiɗaa e neɗɗanke yaagal jaɓugol ko ɗuytii jonna ko timmi.
Hino yiɗaa hoynindirangol ka coggu.
Hino yiɗaa udditugol baafal ngal jooɗoo yeeso nokkuure nden.
Ɗaɓɓugol arsike hino yiɗaa.
Moƴƴingol ka nder ngeygu hino yiɗaa.
woɗɗitagol fii ɗaɓɓugol arsike e dawugol e golle ko yiɗaa ɗun.
E ko wonaa ɗun.
Baaba en an maaki:
Wano tawiri yoga e ɗate ngeygu go’o wonaa yiɗaaɗe ka sari’a lislaamu wonaa kadi añaa ɗe neɗɗanke ko suɓantooɗo hoore mu’un gollugol ɗun e accugol ɗon, hino fotana mo ter, ɗun ko dagii ɗun wano ɗun woniri e ko heewi e ɗate ngeygu wooduɗe hannde.
Baaba en an maaki ɗun ɓe watti ɗon:
Ɓaawo ɗun sari’a lislaamu on-ko wattii e ɗun ɗon fow-sartiiji hino woodi e huunde ko yeeyetee kon e sartiiji go’o e yeeyugol ngol tigi, e sartiiji go’o fii yeeyoowo on e soodoowo on.
• Ko honɗun sartinaa e ko yeeyetee kon ?
- Ko sartiiji buy:
1-Anndugol emmbere ko wonaa yeeyeede kon peesugol maa etugol maa limogol maa yannji emmbere luutondirgol nooneeji ɗin e nder ko ɗi eɓɓirtee kon.
2-Waawugol henndagol ko yeeyaa kon, e piyude e misal dagotaako yeeyugol linngil hara hingil ka nder maayo, wonaa kadi yeeyugol sonndu ka nder weeyo.
Ko goonga waawugol henndagol ko yeeyaa kon yonay, wano wasi tawii o yeeyii mbaɗɗateewa dogumba hara sooduɗo on hino waawi henndaade mba.
3-Anndugol keeri ɗi tawata faaleeji ɗin hino luutondiri hay si tawii ko e mbaadi huuɓundi wano nooneeji ɗin e dakkammeeji ɗin e moƴƴugol ngol e bonugol ngol e ko wonaa ɗun ko tawata adday luutondirgol coggeeli ɗin ka luumo, fii gooto kala.
4-Wata ko yeeyetee kon humondir e hagghee goɗɗo ko addata heddagol mo e jeyay yeeyoowo on, daganaaki halfinaaɗo yeeyugol kaliifu on hara halfinɗo on newnaali, wano tawiri dagotaako yeeyugol waghfu si wonaa hara o iwii haajitoreede e banŋe waghfu ɗen maa hara weeɓitanike yanugol.
5- Yo taw ko yeeyetee kon ko jeyaa ɗun piiji wooduɗi wano suudu maa deftere maa masin e piide misal, dagotaako yeeyugol nafa suudu ndun.
Baaba en an maaki ɗun ɓe ɓeyditi:
- Wano woniri ko yeeyirtee peesugol e nder leydi go’o sellataa yeeyugol ɗun e nder ndin leydi si wonaa peesugol.
Ko yeeyirtee etugol e nder leydi go’o sellataa yeeyugol ɗun e nder ndin leydi si wonaa etugol.
Ko wano non fii wata majjere wonu e yeeyugol ngol.
• Addanee lan misal e ɗun ?
- Ɓiɓɓe leɗɗe e piyude e misal hino yeeyiree e nder leydi peesugol dagaaki yeeyugol ɗun e nder ndin leydi si wonaa peesugol.
Ɓiraaɗan e piyude e misal hino yeeyiree e nder leydi liitir, dagaaki yeeyugol ɗan e nder ndin leydi si wonaa liitir.
Ko wano nii fow ko rentagol e majjere nden.
Ɗun ɗo’o ko seeɗa e sartiiji haanuɗi huuɓude e nder ko yeeyetee e ko soodetee.
Hino ton kadi ko sartinaa e yoga e ngeygu, hino e ɗun : yowugol ngeygu ngun e huunde nde alaa fewndo yeeyugol ngol.
• Waɗanee lan misal ?
- Daganaaki ma nde wi’ataa soodoowo on e piyude e misal mi yeeyiima ndu’u suudu an si tawii lewru ndun darike. Wonaa kadi nde wi’ataa : Mi yeeyiima otowal an ngal si tawii mi jibinanaama boobo gorko e ko wonaa ɗun. Ko woni ko bee heyɗintinaa haldigal ngal laawol ɗiɗaɓol tuma jibinanaɗaa boobo gorko on maa tuma lewru ndun feeñi e misal.
• Ko honɗun woni sartiiji waɗɗiiɗi huuɓude wonannde on yeeyoowo sooda ɗin ɗi joopi ɗon e nder yewtere mo’on nden ?
- Hino sartinanaa on yeeyayɗo maa soodayɗo nde tawata ko maruɗo hakkil feewuɗo faandiiɗo yeeyugol, suɓaniiɗo hoore mu’un hara wonaa karhaaɗo, waawuɗo immanaade foti ko jawdi makko foti ko’o halfinaaɗo maa newnanaaɗo maa heftuɗo ndi.
• Si tawii jooma huunde karhaama yeeyugol nde ?
- Ngeygu ngun sellataa si tawii ko immor ɗun e yamiroore tooñoowo hara jooma jawdi ndin hulay-si tawii o yeddiimo-wata ɗun addammo lorra e hoore makko maa e hoore jawdi makko ndin maa e hoore ko yowitii e fii mayri maa e hoore ɓe o halfinaa ɓen.
• Tuma go’o neɗɗanke karhete wattitugol ka o hoɗi ɗon e hoore tooñe o ɓittora yeeyugol yoga e piiji makko go’o ?
- Ngun ɗon ngeygu hino selli.
• On wi’ii lan: wonnde hino sartinanaa yeeyoowo nde tawata yeeyetee kon ko kanko jeyi maa ko’o halfinaaɗo maa ko o lannditorteeɗo fii mu’un maa ko o newnanaaɗo, si tawii non mo wonaa ɓee ɗo’o yeeyii wano wonndiɗo maa kawtal maa ɓadondiraaɗo maa ko nanndi e mu’un ?
- Yeeyugol ngol sellataa si wonaa hara jeyuɗo on newnu maa halfinaaɗo on maa heftuɗo fii mu’un on maa duŋanaaɗo yeeyugol ngol, si wonaa ɗun ngeygu ngun ko bonungu.
• Si tawii jawdi jattaandi yeeyaama ɓaawo jooma mu’un weltorii ko yeeyaa kon ?
- Haray ngeygu ngun hino selli.
• On wi’ii lan: Hino sartinanaa yeeyoowo maa soodoowo nde tawata ko hellifaaɗo hewtuɗo ɗuuɓi kellefuyee, ko honno non jawdi paykun mo hellifaaka si tawii paykun kun faalaama yeeyude?
- Ngeygu makko ngun hino sella e piiji hawruɗi ɗin immorde e jawdi makko ndi tawata paykun senndindirkun hino waawi gollideede e mu’un.
• Ko hombo haani yeeyugol jawdi paykun?
-Ko walliyu makko on ɗulle ko baaba en makko maa soro makko ka baaba, e wasiyaaɗo gooto e maɓɓe.
E haakimu sar’ii on si tawii ɓen ɗon alaa, baabiraawo on hino waawi yeeyude jawdi paykun –e piyude e misal-hara wonaa bonnugol wano tawiri ñaawoowo sari’a on hino waawi ndi yeeyude-si tawii baaba e soro e wasiyaaɗo gooto e maɓɓe alaa-e hoore reenugol nafa makko kan.
• Enee taw hara hino haanani paykun nde o halfinɗo goɗɗo wano baaba en makko maa soro makko e fii yeeyugol jawdi makko ndin ?
- Ko non woniri himo waawi waɗude ɗun.
• Si tawii yeeyaama emmbere sartiiji jantaaɗi ko feƴƴi, yeeygol ko woni woo enee hara hino haanani nde o firtata ko’o soodi kon o lannditoo mbuuɗi makko ɗin? Wano non kadi taw hara si hino daganii nde o firtata ko’o yeeyi kon o jonnita sooduɗo on mbuuɗi makko ɗin.
- Himo waawi firtude yeeyugol ngol e nder alhaaliiji:
1-Si tawii yeeyoowo on e soodoowo on seedaali nokku ka yeeyetee ɗon maa hara hiɓe nder laawol ngol e piyude misal hara ɓe seedaali gooto kala e maɓɓe hino waawi firtude.
• Si tawii non ɓe seedii gooto kala e maɓɓe yahii e haaju mu’un?
- On tuma haray soodidugol ngol tabitii.
2- Si tawii yeeyoowo on maa soodoowo on ko lo’uɗo feere himo waawi firtude ngeygu ngun, e piyude misal si tawii yeeyoowo on yeeyii ko jaasi ko wonaa yeeyeede ka luumo kon e hoore keerol feeñugol ngol tawata waawataake yaafondireede e mu’un hara o anndaa ɓaawo ɗun o annda ɗun himo waawi firtude soodidal ngal, ko wano kon kadi si tawii soodoowo soodii huunde coggu ɓurungu sattude ko yeeyetee ka luumo kon hara o anndaa himo waawi yiltude maakiti on o lanndoo jawdi ndi’o yoɓi ndin.
3-Si tawii soodoowo fellittii woodeede sifaaji e nder huunde fewndo nde yeeyetee-immaa hara ko yeeyoowo on yeetii maa, maa hara ko tippude e ko’o yi’unoo aranun-o soodi ɗun, ɓaawo ɗun ɓanngani mo wonnde huunde nden jogaaki ɗin sifaaji hino haanani sooduɗo on wurtugol huunde nden firta soodugol ngol.
4-Si tawii yeeyoowo on maa soodoowo on gooto e maɓɓe waɗii sarti hara on ɗon bonnay soodidugol ngol e nder dummune toɗɗaaɗe himo mari hagghee wurtugol e nder on dummune ɗon.
5-Si tawii gooto e soodidayɓe ƴettii ahadi gollirgol laawol toɗɗaangol o golliraali ko’o wi’i kon. Maa soodoowo on sartinii taweede sifa hertiiɗo ka nder maakiti ɓaawo soodugol ngol o tawaali ɗun ton, haray himo mari hagghee wurtugol soodidugol ngol wano feƴƴiri non.
6- Si tawii goɗɗo soodii huunde o tawii ayyibe e mu’un hino daganii mo wurtugol, wano tawiri si yeeyoowo on yi’ii ayyibe e coggu ngun hino daganii mo wurtugol hetta maakiti makko on.
7-Si tawii o anndii wonnde yoga e piiji ɗi o soodi hinaa yeeyoowo on jeyiɗi jooma majji newnaa yeeyugol ɗi haray hino daganii soodoowo on furtugol few.
8-Si tawii yeeyoowo on waawaali jonnugol ko soodaa kon hino woodani mo firtuol soodugol ngol.
9-Si tawii ko yeeyaa kon ko mummunte, soodoowo on hino mari hagghee firtugol soodugol ngol e artirgol jonnita jooma mu’un e nder balɗe tati hetta coggu ngun gila ka soodidugol ngol waɗi ɗon.
Ko wano non, si tawii coggu ngun ko mummunte on tuma hino woodani yeeyoowo on firtugol soodidugol ngol e nattugol mummunte on ka sooduɗo on e nder balɗe tati e taariika soodidugol ngol waɗi o hetta ko yeeyaa kon.
10-Si tawii yeeyoowo on hollii maakiti makko’on ɓuri no’o foti non fii yo soodoowo on rerɗu fii makko maa yo ɓeydu rerɗugol makko ngol, haray soodoowo on hino mari hagghee firtugol jonnita yeeyoowo on e ɗaɓɓugol hettugol jawdi makko ndin, si tawii alhaali on ɓannganii mo ɓaawo ɗun.
11-Si tawii yeeyoowo yeeyii maakiti toɗɗaaɗo, hara o henndaaki coggu ngun, hara o jonnaali maakiti on haa soodoowo on adda coggu ngun, haray coggu ngun tabitii haa timma balɗe tati pet, hino sellani yeeyoowo on firtugol soodidugol ngol, si tawii soodoowo on addaali coggu ngun.
Ɗun ɗon, ko si tawii yeeyoowo on nennanii mo henndagol coggu ngun hara dummune nennagol ngol toɗɗaaka.
Si tawii non o nennanaaki mo few haray himo waawi firtude yeeyugol mo no’o nennori jonnugol coggu ngun.
Si tawii o habbike mo dummune happaaɗe haray o maraa hagghee firtugol ko adii feƴƴude hay si tawii hino ɓuri balɗe tati.
• Si tawii yeeyoowo on e soodoowo on fottii nennugol yoɓugol coggu ngun, komi faalaa wi’ude ko soodirgol ñamaande taw si ɗun hino sella ?
- Hino sella, kono dummunne ñamaande nden hino haani wonude happaande, nde wonaa ɓeydeteende maa ɗuyteteende, hara wonaa suuuɗiinde, si tawii ɓe fottanii yoɓugol coggu ngun fewndo tootugol haray ngeyngu ngun bonii sabu saa’i tootugol wonaa happaaɗo.
• Si tawii wonii non yomugol ñamaande nden hewtii ɓe fotta nii nennugol nde haa e dummune toɗɗaaɗo fii yo’o ɓeyditu coggu ngun?
- Ɗun dagaaki sabu ɗun ko e ribaa jeyaa, ko kongol joomiraaɗo ka nder deftere makko teddunde:
﴿ أَحَلَّ الَّلهُ الْبَيْعَ وَحَرَّمَ الرِّبَا...﴾
{Ahallallaahul bay’a wa harrama ribaa} {Allaahu on daginii ngeygu o harminii ribaa}.
• Tuma go’o soodoowo on e yeeyoowo on fottanay yeeyugol kiloo teemedere ngawri e kiloo teemedere e noogay e mayri ?
- Ɗun ko ribaa non, ko harminaa ɗun.
• Tuma go’o kadi wattitugol kiloo teemedere ngawri e kiloo teemedere ngawi e mbuuɗi cappanɗe jowi faran ?
- Ɗun ɗon kadi ko e ribaa jeyaa –wano anndirɗaa non-ɗun ko harmuɗun si wonaa hara o ɓeydu e jaasundi ndin wano misuwaaru hun, kun misuwaaru hun lintee ko peesodata e ɓeydiindi ndin e ngoya senngo, cappanɗe jowi faran on e ngoya senngo ko fii ngawri ndin e ngoya senngo, on tuma haray ngeygu ngun ko laaɓungu ngu addataa ribaa.
• Ko honno mi anndirta ɗun ko ribaa mi woɗɗitoo ɗun?
- Hino sartinaa fii wonugol ribaa e nder gollondiral jawdi yamkewal piiji ɗiɗi:
1-Nde tawata gooto kala e piiji ɗin ɗiɗi ko ko peesetee maa ko etetee wano ngawri maa mbahe maa maaro maa dimɓe maa kanŋe maa kaalisi, kala ko peesetee maa etee.
2-Nde tawata piiji ɗin ɗiɗi non ko noonee gooto.
• Si tawii non ngeygu ngun ko nennugol coggu ngun taw hara si piiji ɗiɗi feƴƴuɗi ɗin fii addugol ribaa hino tawaa ?
[wonaa non woniri, hay ribaa on hino waawi wonude e mu’un hara ɗi tawaaka e nokkeeli ɗiɗi:
a) Nde tawata piiji ɗin ɗiɗi non ko peeseteeɗi maa eteteeɗi wonndude e luutondirgol e noonee on, wano wattitugol kiloo teemedere maaro e kiloo teemedere ngawri emmbere lewru.
b) Nde tawata piiji ɗin ɗiɗi wonaa ko peesetee maa ko etetee, ko yeeyirtee ɗun limugol wonndude e tawde ko noonee gooto, e tawde ɓeydagol ngol ko huunde wootere wano wattitugol kookooje jowi e kookooje sappo e jowi haa lewru lanna.
• Awa haray ɗun hino tinndini wonnde si tawii piiji ɗin ɗiɗi non ko yeeyirtee ɗun limugol wonaa peesetee ɗun wonaa etetee ɗun wano boofo, maa hara ko yeeyirtee ɗun meetugol wano baagiiji ɗin ɗin yeeyirteeɗi meeterji maa ko nanndi e mu’un taw hara si hino dagii yeeyirgol ɗi ko ɓeydii si tawii gollondiral ngal ko jawdi yankewal ?
- Himo waawi yeeyirgol ɓeydagol, hino dagoo wattitugol meeter cappanɗe tati bagi fii meeter cappanɗe nay, ɗon e ɗon, wano dagori wattitugol boofooɗe cappanɗe tati fii boofooɗe cappanɗe nay, ɗon e ɗon e ko wonaa ɗun.
• Kanŋe goy ?
- Ɗun ɗon dagotaako subu ko peesetee ɗun,
• Yeeyirgol kanŋe tafaaɗe ko ɓuriɗe immorde e kanŋe ɗe tafaaka, wano ɗun woodiri ka siyaakeeɓe ɓen hannde?
- Ɗun ɗon ko e ribaa jeyaa, ɗun hino harmi, hino harmi, si wonaa hara on tigi takkindir ko ɗuytii kon e goɗɗun wano feƴƴiri non.
• Si tawii noonee ngawri ndin luutondirii wano wa si tawii mi wattitii kiloo teemedere bonundi e kiloo cappanɗe jeenay moƴƴundi, maa maaro si tawii mi wattitii kiloo teemedere e nenndi moƴƴundi ndin e kiloo teemedere e noogay nenndi jaasundi, e ko wonaa ɗiɗi ɗo’o ɗiɗi.
- Ko wano non wattitirgol non dagaaki, sabu ɗun ko ribaa non si wonaa wattude e huunde go’o wano feƴƴiri non.
• Si tawii mi wattitii kiloo teemedere ngawri e kiloo cappanɗe jeeɗiɗi maaro ?
- Hino dagoo wattitude ɗon e ɗon, ɓaawo ngawri ko noonee maaro ko noonee go’o, wonndude e maanditagol wonnde ngawri e mbahe ka ribaa ko noonee gooto, dagotaako wattitugol kiloo teemedere ngawri e piide misal e kiloo cappanɗe jowi mbahe kayri tun, wano tawiri tamaro on fow ko noonee gooto, ɓiraaɗan e kosan ko noonee gooto.
Noonee go’o hino ton hino wi’ee (ribaal ghard).
• Ko honɗun woni ɗun ?
- Ko woni ɗun ko yo ñawlotooɗo on sartin ɓeydugol e hoore ñamaande nden ka yoɓugol, wano si tawii o ñawlike mbuuɗi teemedere e sarti yo’o yoɓuɗi ɓaawo dummune wuluure e mbuuɗi teemedere ɗun ɗon kadi ko harminaa ɗun, hino harmani ɓe ɗiɗo non (ñawloowo e ñawleteeɗo on).
• Awa ribaa ghard ko ñamaande pooɗaynde nafa, si tawii non ko ñamaande nde pooɗataa nafa ?
- Ñawlugol gomɗinɗo ko aldaa e pooɗugol nafa ɗun ko yiɗaa ɗun tentinaa ɗun wano mi wi’irnomaa ka aranun non, tentinii himmirɗo jogiiɗo haaju e maɓɓe fillaama e Nelaaɗo Allaahu on (s a w) :
من أقرض مؤمنا قرضا ينظر به ميسوره كان ماله في زكاة, وكان هو في صلاة من الملائكة حتى يؤديه
{Kala ñawluɗo gomɗinɗo ñamaande himo ndaarira ɗun hoyeende makko nden haray jawdi makko ndin hino e jakka, haray himo e nder julde malaa’ikaaɓe ɓen haa o yoɓa mo}.
Fillaama e Imaamu Abii Abdillaahi (a s):
مكتوب على باب الجنة الصدقة بعشرة والقرض بثمانية عشر
{Hino winndii ka dambugal aljanna mbarjaari sadaka ko moƴƴi sappo yoɓitirtee, mbarjaari ñamaa-nde ko moƴƴi sappo e jeetati yoɓitirtee}.
• Ɗun ɗon ko fii ñamaande haaniino on yewtii lan fii ñaawooje kafugol, mi anndii wonnde siɗɗo an on hino faalaa kafude ngeygu e goreejo makko on.
- Kafugol hino dagii hakkude yimɓe ɗiɗo hellifaaɓe maruɓe hakkil suɓotooɓe hara wonaa karhaaɓe hara jawdi maɓɓe ndin wonaa haɗaaɓe e mayri sabu daytere.
Baaba en maaki ɗun ɓe ɓeyditi:
Fiɓugol huwwondiral kafu hino waawi wonude e banŋeesi buy, hino hen ko wi’etee (Sarikat izniyat) ɗun ɗon hino yowitii yo taw hoore maakiti kafugol ngol ko kafaa ɗun hakkunde maɓɓe kamɓe ɗiɗo sabu gooto e sabuuji jillondirgol ɗin wano kafugol, hino haanani gooto kala e kafuɓe ɓen ɗiɗo maa kafuɓe ɓen buy firtugol kafu ngun, wano non senndugol jawdi kafaandi ndin, si tawii ɗun lorrataa lorra tampinayka kafidaaɗo on. Si tawii gooto e maɓɓe firtii haray haananaa oya gollitirgol jawdi kafaandi ndin, tono on e loosugol ngol ɓe ɗiɗo non ɓe heɓay emmbere jawdi makko ndin, si tawii hiɓe fota tono on e loosugol ngol ɓe sennday, si tawii ɓe fotataa mo bee e maɓɓe ko emmbere jawdi mu’un ndin heɓata tono maa loosannde.
• Si tawii kafiduɓe ɗiɗo fottanii yo goɗɗo e maɓɓe ɓuru tono sabu tawde ko kanko ɓuri golle maa hara ko golle makko ɗen ɓuri maa ɓuri himmude golle kafidaaɗo makko on maa hara wonaa fii ɗun ?
- Fottugol ngol no selli hino huutoree.
• Si tawii jawdi bonii e juuɗe gooto e maɓɓe immorde e jawdi kafaandi ndin ?
- Kafidaaɗo e golle ɗen ko hoolaaɗo o yoɓataa ko loosi kon si wonaa hara welsindaare maa feƴƴintigol o wonndi.
• Hino ton kadi huuwondiral lollungal hakkunde yimɓe ɓen nanndungal e kafugol ko woni ɗun ko yo a jonnu jawdi ma’a ndin neɗɗo waawuɗo ngeygu fii yo’o njulorndi tono on wona hakkunde amen emmbere toɗɗaande wano feccere nden maa tataɓal ngal maa nayaɓal ngal ?
- Ngal ɗon gollondiral hino selli si tawii ɓe fottanii hara ko hellifaaɓe ɗiɗo joomiraaɓe hakkil suɓantooɓe hoore mu’un hara jooma mayri wonaa haɗaaɗo e jawdi makko ndin sabu (ñamaande), ko ɗun wi’etee (Mudaaraba).
• Golloowo on non ?
- Hino dagii nde tawata ko o haɗaaɗo e jawdi makko ndin sabu ñamaande, si tawii huuwwondiral ngal addaali gollitirgol jawdi ndi o haɗaa e mu’un ndin. Ɓaawo ɗun hino haanani gooto kala e jooma jawdi ndin e golloowo on firtugol ko ɓe fotti kon ko adii ɓe fuɗɗaade maa tuma ɓe fuɗɗii, ko adii tono heɓaade maa tuma tono heɓii, loosannde nden fawaaki golloowo on si wonaa hara o ɓurtin maa o hewsindi e jawdi ndin.
• Si tawii non jooma jawdi ndin fottii e golloowo on wonnde loosugol ngol fow ko e hoore golloowo on ?
- On ɗon sarti hino selli kono ka lannoode ko yo taw tono on fow kadi ko golloowo on jeyi hara wonaa kafidugol e jooma jawdi ndin.
• Si tawii non ɓe fotti wonnde yo loosannde nden wonu e hoore maɓɓe ɓe ɗiɗo non wano woniri ka tono non ?
- On sarti ɗon ko meere, ko goonga, si tawii o sartinanii golloowo on nde o yoɓirta feccere e loosannde nden maa nde fow immorde e jawdi makko laaɓundi haray sarti on hino selli hunnugol mo hino waɗɗii.
• Si tawii ɓe luutondirii emmbere geɓal golloowo, jooma jawdi ndin yewtii ko fanɗi , golloowo on yewtii ko ɗuuɗi, hara golloowo on alaa seedee ?
- Ko konngol jooma jawdi ndin jaɓetee ñaawoowo on ka sari’a jaɓay konngol makko ngol, si tawii yewtere nden hewtii e makko wonndude e wooloore jooma jawdi ndin ɓaawo ɗun wonaa lunndii ɗun ko feeñi.
• Ko honno ɗun lunndorta ko feeñi ?.
- Misal mu’un, si tawii jooma jawdi ndin wi’i ko fannɗi e tono ko ɗun woni geɓal golloowo on emmbere nde tawata golloowo waɗantaake ɗun ko ɓuri heewude kon. Wano gooto ender wuluure golloowo on wowlii ko ɗuuɗi wyeru emmbere anndaande nden .
• Si tawii wonnde golloowo on nodditike majjugol maakiti on, maa loosugol, maa ronkugol heɓagol tono, jooma jawdi ndin yeddii konngo makko ngon ?
- Ko konngol golloowo on ƴettetee tuma ɓe yahi ko ñaawoowo sari’a on fannii ɗun wonaa lunndiiɗun ko fdeeñi kon. Wano wasi tawii o wi’ii wonnde maakiti on majjirii tun majjirii sumugol hara jawle luttuɗe wonndunooɗe e makko ɗen.
• Si tawii jooma jawdi ndin nodditike wonnde golloowo on janfike maa welsindike e jawdi ndin ?
- Ko konngol golloowo on ƴettetee-wano feƴƴiri non-ka ñaawooro sari’a on tuma o yiltitii e sarti feƴƴuɗo on.
• Tuma go’o goɗɗo halfinay goɗɗo go’o yo waɗammo golle ɗe o waɗaynoo ɗen kanko tigi, wano nde goɗɗo halfinta goɗɗo ngo’o yo yeeyammo suudu makko ndun maa nokkuure makko nden maa ko nanndi e mu’un taw hara si ɗun hino mari sartiiji feere ?
- Eyyo, hino sartinaa e halfinaaɗo e halfinɗo nde tawat ɓe ɗiɗo non ko ɓe joomiraaɓe hakkil faandiiɓe waɗugol kaliifu on suɓaniiɓe hoore mu’un hara wonaa karhaaɓe e mu’un, wano tawiri hino sartinaa e halfinɗo on hellifeede si wonaa e nder ko paykun senndindirkun sellata immanagol.
• Enee taw hara si tawii konngol hertii ngol hino woodi wowletee ngol ?
- Wonaa non woniri, kala ko tinndini e konngol maa kuugal maa mbindin yonay, kaliifu on bonay si tawii halfinaaɗo on maa hanfinɗo on maayii.
• Tuma go’o goɗɗo luwinay galle makko ɗen maa suudu yeeyirdu makko ndun maa ko nanndi e majji kannji ɗiɗi, maa luwina hoore makko fii golle wano ño’ugol, maa mahugol maa dogingol oto e piyude misal ko hon ɗun woni ko sartinaa e luɓugol ɗon, ko honɗun woni ñaawooje mu’un ?
- Luɓugol ngol hino sellana jooma mu’un maa halfinaaɗo on maa hikkiiɗo e mu’un on.Hino sellana woɓɓe go’o, si tawii jooma mu’un maa halfinaaɗo on maa hikkiiɗo e mu’un on newnanii ɓe.
Hino sartinaa e luɓotooɗo e luɓoowo hellifeede, e jogaade hakkil e suɓagol, e tawde wonaa o haɗaaɗo e jawdi makko ndin sabu ɗaytere maa ñamaaande, hino sella luɓagol on ñawliiɗo tigi.
Hino sartinaa e ko luɓetee kon wano nokkuure yo taw huunde happaande eɓɓaande, e yo luɓotooɗo on yi’unde maa o anndira sifagol e nde luɓoowo on waawata jonnude luɓiiɗo on, ko goonga henndagol luɓiiɗo on yonay e yo taw ko waaweteende nafitoreede ko luɓiiɗo on faalaa kon wonndude e heddagol nde e batte mayre, e yo taw ngol nafitorgol ɗon ko dagii ɗun, sellataa luɓugol nokkuure fii yeeyugol beere, ko wano non piiji harmuɗi luttuɗi ɗin.
• Enee luɓagol hino mari konngol hertii ngol ?
- Luɓagol maraa konngol hertii ngol, ko woni tun kala gollal tinndinngal e mu’un yonay, hino yona e piyude misal joopagol mboboojo joopannde faaminaynde luɓagol maa luɓugol, ngal luɓal ɗon hino sella.
- Si tawii goɗɗo luɓike suudu maa nokkuure jooma nokkuure nden sartinani mo nde kanko tigi o hoɗata e mayre hara wonaa goɗɗo go’o, maa kanko tigi o golla e mayre hara wonaa jonnugol nde goɗɗo go’o, e taw hara si tawii luɓiiɗo on hino waawi luɓude ɗun goɗɗo go’o ?
- Wonaa non woniri ɗun haananaa mo.
• Si tawii non luɓuɗo mo on sartiniraali sifa non ?
- On tuma luɓiiɗo on hino waawi luɓude goɗɗo go’o, e hoore sarti o luɓirtaande goɗɗo go’o ɓuri coggu ngu’o luɓiraa ngun, si wonaa hara taw o wattitike nde maa ko nanndi e mu’un, ɗun ɗo’o ko fii suudu e suudu yeeyirdu [ko wano non kadi ko wonaa kanji ɗiɗi immorde e piiji luɓeteeɗi ɗin gila e leydi remeteendi e mu’un ndin].
Baaba en an maaki ɗun ɓe ɓeyditi:
Luɓagol sellataa, si wonaa hara dummune ɗen ko happaaɗe, kala luɓuɗo nokkuure hino haani happude dummune ɗen, kala luɓuɗo suudu hino haani happude dummune ɗen ko wano non.
• Addanee lan misal e luɓal ngal dummune mu’un happaaka, hara ngal sellaa sabu ɗun ?
- Si tawii luɓuɗo on wi’ii luɓaaɗo on: (Mi luɓiima suudu an ndun fii yo’a yoɓan lewru bee mbuuɗi teemedere fannii hiɗa e nder ton) ngal ɗon luɓal sellaa.
Si tawii jooma nokkuure nden wi’ii : (Mi luɓiima nokkuure an nden fii nduu ɗo’o lewru yoɓaa mbuuɗi cappanɗe jowi, yere ko wonuɗaa e mayru ɓaawo ɗun woo ko e ngunɗon coggu). Haray luɓugol ngol e lewru aranuru ndun tun selli, ko lutti kon sellaa.
Ɗun ɗo’o ko si tawii gollondiral attiingal ngal ko e innde luɓagol, ɗun hino waawaa ñawndireede inɗe go’o, en alaa nokku ka yewten fii majje ɗo’o.
• Si tawii luɓuɗo suudu ndun maa nokkuure nden jonnii luɓiiɗo on?
- Haray hino waɗɗii luɓiiɗo on jonnugol njoddi ndin.
• Si tawii suudu ndun yanii e nder dummune luɓagol ngol hara hindu e juuɗe luɓiiɗo on.
- Si tawii luɓiiɗo on raɓɓinɗinaaki e jogitagol ndu o welsindaaki ɗun wona sabu yanugol ndu haray wonaa o lannditeteeɗo fii mu’un.
• Si tawii goɗɗo luɓike otowal goɗɗo e piyude misal ?
- Haray hino waɗɗii waɗugol keerol no ngal haanaa gollitireede non, ko fii yimɓe kaa ko fii dolle, kaa ko fii fow, ko wano e piiji luttuɗi ɗin hino waɗɗii toɗɗagol noonee nafa kan.
• Si tawii non o luɓike ngal fii ronndagol tebbeeli hirsaaɗi e laawol ngol wonaa laawol sari’a on fii yeeyugol ɗi ɓen dagimɓe ɗun ?
- Enee mi yeetaaki ma wonnde luɓagol nokkuure fii yeeyugol beere hino harmi [ɗun ɗo’o kadi ko sifa mu’un sellataa] ?.
• Si tawii neɗɗo halfinii goɗɗo yo ɗaɓɓammo gollooɓe e njoddi toɗɗaandi, halfinaaɗo on ƴettiriɓe njoddi jaasundi ko jooma mu’un toɗɗii kon ?
- Hino harmani halfinaaɗo on ƴettugol ko ɓeydii e mu’un kon, hino waɗɗii mo jonnitugol jooma jawdi ndin.
• Si tawii jooma suudu ƴettii wiccoowo (pentoowo) fii wiccugol suudu makko ndun e noonee sifaaji ɗi’o happani mo, o pentirii suudu ndun e noonee go’o.
- Haray pentoowo on hanndaa e njoddi few.
• Ko heddanii lan ko lanndagol fii (sarghafiiliyata) e (khulw) ?
Sarghafiiliyatu hino waɗa e nder nokkeeli heewuɗi ...Hino jeyaa e ɗin nde jooma jawdi ndin e luɓiiɗo on fottata e nder humugol luɓal ngal nde jooma jawdi ndin ƴettata seeɗa e mbuuɗi ɗin heddanoo luɓiiɗo on hagghee huutorgol nokkuure nden ɓaawo lanugol dummune luɓal ngal fii jawdi toɗɗaandi e nder hitaande maa ko fotata e njoddi wowtaandi e hitaande fii nokkuure e nder hitaande bee.
Si tawii ɓe fottii e hoore ɗun haray hino daganii luɓiiɗo on nde o heddotoo e nokkuure nden tuma dummune luɓagol ngol lanni o jonna jooma nokkuure nden jawdi ndi ɓe fotti fii mu’un ndin wano tawiri himo waawi liiƴanagol hagghee makko on ɗo’o fii goɗɗo go’o, o accana mo nokkuure nden e hoore jawdi ndi ɓe fottanta kamɓe ɗiɗo, e nder alhaaliiji ɗin ɗiɗi non newnugol jooma nokkuure nden sartinaaka ɓaawo nde o newnani luɓiiɗo on gila ka fuɗɗoode hagghee gollitirgol nokkuure nden nafitora nde ɓaawo dummune luɓal ngal lannii.
• Si tawii goɗɗo newldii goɗɗo huunde hara wonaa coggu fus enee ɗun hino marai sartiiji toɗɗaaɗi ka diina lislaamu ?
- Hino woodi, hino sartinaa nde tawata okkuɗo on ko hellifaaɗo faandiiɗo okkugol suɓiiɗo hara wonaa karhaa-ɗo wonaa haɗaaɗo e ko’o okki kon on tuma dokkal makko ngal hino sella gila e neldaari maa dokkal nawnuɗo mbaru (nawnaare mayde) ko ƴettetee e ngal dokkal ɗon ko gila ka tataɓal nattiri ley ko ɓuri ɗun ɗon sellii woo si tawii ronooɓe ɓen newnii.
Dokkal ko finnde hotonnjinude e (iijaab) okkugol e jaɓugol dokkal ngal, kala ko tinndinta e majji kannji ɗiɗi foti ko konngol maa ko kuugal yonay, wano tawiri hino hatonnjini e jaɓugol ko okkaa kon si tawii alaa e juuɗe makko.
• Si tawii ko okkaakaa kon alaa e juuɗe okkaaɗo on hara o henndaaki e juuɗe okkuɗo on ?
- Heddoto e juuɗe jooma mu’un arano on, haa okkaaɗo on henndoo e nder ngurndan okkuɗo on, on tuma wona e juuɗe makko.
• Ko honno goɗɗo henndorta suudu si tawii o okkaama ndun ?
Si tawii jooma suudu ndun ittii junngo makko e mayru o laɓɓinii ndu o waɗii ndu e juuɗe okkaaɗo ndu on haray jonnugol ngol timmii dokkal ngal sellii.
• Si tawii non okkuɗo on maa okkaaɗo on maayii ko adii o junnude maa o henndaade ?
- Haray dokkal ngal maa neldaari ndin bonii, on tuma huunde okkaande nden ko ronooɓe okkuɗo on jeyi.
• Tuma go’o goɗɗo taway goɗɗun maa jawdi majjundi hara o anndaa jooma mayiri hocca ndi ?
- Ɗo’o alhaaliiji buy hino woodi:
1-Yo taw maande alaa e jawdi hoccaandi ndin (maande nde o waawi siforde ɗun jooma mu’un fii yiitugol jooma mu’un) e nder on ɗon alhaali hoccuɗo on hino waawi ƴettande ndi hoore makko.
2-Nde tawata maande hino e jawdi hoccaandi ndin hara cokku mayre hewtaa Dirhamu gooto ka sari’a[1] e nder on alhaali ɗon waɗɗaaki hoccuɗo on ɗaɓɓitugol jooma m’un [o ƴettantaa ndi hoore makko kadi ko woni tun o ittanay ndi sadaka o jonna waasuɗo.
3-Nde tawata maande hino woodi e jawdi hoccaandi ndin hara coggu mayri on ko dirhamu maa ko ɓuri, e nder oo alhaali ɗo’o hino waɗɗii hoccuɗo on yeynitugol ɗaɓɓita jooma mayri e gila ka o hocci ndi ɗon haa timma hitaande, hino waɗɗii yo taw yeynitugol ngol ko nokkeeli ka yimɓe ɓen mooɓotoo ɗon wano ka luumo maa ka tummbondire e ka jamaaji e ko wonaa ton ka on tigi tanƴinii yi’ay jooma mu’un.
• Si tawii non o yi’aali jooma mu’un ?
- Si tawii hoccuɗo on yi’aali jooma mu’un hara ko ka Haramu Makka o hocci [o ittanay ndi sadaka e innde jooma mayri] si tawii non ko nokku go’o hoccuɗo on suɓoto hakkunde piiji ɗiɗi: Immaa o marana ndi jooma mayri on saa’i himo mari hagghee nafitorgol ndi mara lasili mayri on, maa o ittandi sadaka e innde jooma mayri [alanaa mo jeygol ndi e alhaaliiji ɗin fow].
• Si tawii ko hoccaa kon ko mbuuɗi ?
- Si tawii jooma majji waawii anndaade sabu yoga e piiji wano limoore majji on maa jamaanu mo ɗi hoccaa on maa nokku ka ɗi hoccaa ɗon haray yeynitirgol ɗi ɗun hino waɗɗii.
• Si tawii goɗɗo wi’ii ko kañun jeyidni ?
- Si tawii anndaama ko goonga makko haray hino waɗɗii jonnugol mo ɗi, si tawii o sifike tawii sifa on hino nanndi e goonga hoolaama wonnde ko goonga makko haray hino waɗɗii jonnugol mo.
• Hiɗon maakude ko si tawii hoolaare heɓike goongugol mo ngol, si tawii non en hoolaaki en sikkiti ?
- Sikkitagol ngol tun yonataa.
• Hari ɗun ɗo’o ko ñaawoore fii jawdi haccaandi ndi en anndaa jooma mu’un, si tawii non goɗɗo jattii jawdi maa piiji goɗɗo e hoore doole e tooñugol mo?
- Jattugol hino jeyaa e junuubuuji mawɗi harminaaɗi, jattuɗo ko letteteeɗo ñannde darngal lette sattuɗe, fillaa-ma e Nelaaɗo meeɗen Muhammadu (s a w):
من غصب شبرا من الأرض طوقه الله من سبع أرضين يوم القيامة
{Kala jattuɗo cuɓal e leydi, Allaahu on ronndinoyay mo ñannde darngal leyɗe ɗen jeeɗiɗi non}.
Hino fawii jattuɗo jonnitugol ko’o jatti kon jooma mu’un foti ko suudu woni ko jattaa kon foti mbuuɗi foti ko piiji go’o ko wonaa ɗun.
• Si tawii o jonnitii suudu ndu’o jatti ndun haray o sortii daande makko nden ?
- Haray o sottaali, hino waɗɗii mo yoɓugol emmbere njoddi luɓagol ndun suudu kadi.
• Hay si tawii jattuɗo on hoɗaali e suudu ndu o jatti ndun ?
- O yoɓay njoddi maryu on hay si tawii o hoɗaali e nder mayru e ɗen dummune ɗon, sabu o haɗii mo nafitor-gol nafa jawdi makko ndin, hino wa’i wa si o yeebii ndi, o yoɓandi.
• Si tawii neɗɗo jattii leydi o tutii e mayri o remii e mayri ?
- Hino fawii jattuɗo on ɓorugol ko’o tuti kon itta ko o remi kon kisan wonndede e coggu gollirɗo sifa ndin leydi, hay si tawii ɓorugol ko tutaa kon itta ko remaa kon addii ɗuytugol ghiima leydi ndin haray hino waɗɗii jattuɗo on yoɓugol ko ɗuytii kon, ɗun ɗo’o fow ko si tawii jooma leydi ndin yarlaaki heddagol remuru ndun ka nder leydi nii tun, maa e hoore njoddi si wonaa ɗun waɗɗaaki e jattuɗo on ittugol hay hino daganii mo accugol ɗon e laawol ngol tawata jooma leydi ndin hino yarlii.
• Si tawii non ko jattaa kon loosii fewndo jattugol ngol hara wonaa e hoore tewaare?
- Haray hino waɗɗii mo jonnitugol jooma mu’un yeru mu’un e naafaaji mu’un loosuɗi ɗin.
• Ko honno o jonnitirta mo yeru mu’un ?
- Ko jattaa ko noonee ɗiɗi:
1-Ghiima yankeejo: Ko ɗun woni heɓugol sifa mu’un tigi ɗuuɗaa e nder sifaaji ɗin luutondirɗi sabu luutondi-rgol faaleeji ɗin wano nagge maa dammi..sifa oo ɗo’o noonee jattuɗo on jonnitay mo coggu mu’un ngun ñannde majji.
Yeru yankeeko: ko ɗun woni ko nanndi e mu’un hino heewi buy ka nder sifaaji wano ngawri e mbahe hino waɗɗii jattuɗo on yoɓitugol sifa mu’un tati nde tawata ko jattaa kon e ko yoɓitaa kon seedaa e nder banŋeeji ɗin fow, ngawri bonundi yonataa-e piyude misal-lonto moƴƴundi.
Si tawii goɗɗo jattii jattuɗo arano on, ɓaawo ɗun ko jattaa kon majjii ?
- Hino woodani jooma mu’un lannditagol mo’o faalaa woo e jattuɓe ɓen lonto mu’un maa coggu mu’un foti ko jattuɗo arano on foti ka jattuɗo ɗiɗaɓo on, kono si tawii jooma mu’un ƴantii jattuɗo arano on, haray hino woodani mo lanndagol ko o lorri jooma mu’un kon, kono jattuɗo ɗiɗaɓo on lanndotaako arano on.
• Si tawii jooma jawdi ndin anndii wonnde jawdi makko jattaandi ndin hino e juuɗe jattuɗo on ?
- Hino woodani mo jattugol e juuɗe jattuɗo mo on hay si tawii ko e hoore doole, baaba en an maaki ɗun ɓe ɓeyditi:
Si tawii o henndike jawdi jattuɗo on, hino daganii mo ƴettugol ndi lonto jawdi makko jattaandi ndin hay si tawii hindi fota e jawdi makko ndin coggu.
• Si tawii non jawdi jattuɗo on hino ɓuri ɗuuɗude jawdi jattaandi ndin ?
- Hino daganii jooma jawdi jattaandi ndin ƴettugol emmbere jawdi makko jattaandi ndin o tottira ɗun hagghee makko on.
• Ko adii en timminnde yewtere me’en nden hannde miɗo faalaa lanndagol on lanndal himmugal lan ?
- Miɗo heɗimaa.
• Heewii ko mi yi’ata hiɗon itta sadaka.
- Ko goonga, kono ko honno yiiruɗaami miɗo ittude sadaka, min fewndo mi ittata sadaka mi etoto hara hay e gooto yi’aali lan, ɗulle ko woni sabu ɗun si tawii a ittii sadaka yiɗaaɗo on e hoore gunndoo ko ɗun ɓuri moƴƴude ittugol mo e kene peɗɗan yeeso yimɓe ɓen, hari Imaamu ma’a on Alii Ibnul Hussaynu (a s) hino wi’aynoo: الصدقة السر تطفيء غضب الربّ {Ittugol sadaka e hoore gunndoo ɗun ñifay tikkere jooma nden}.
• Enee hara goɗɗun hino sartinaa e nder sadaka?
- Hino sartinaa e sadaka faandagol ɓattorgol Allaahu seniiɗo on.
• Enee sadaka on hino mari saa’i happaaɗo ?
- Alaa... kono hino yiɗaa ittugol mo bimbi subaka, sabu ittugol mo bimbi subaka duñay bone ngal ñallal ɗon hino yiɗaa ittugol mo ka arannde jemma anndu ittugol mo ka arannde jemma ɗun ɗon kadi duñay bone jemma on.
Mu’ulaa bun Khaniis wi’i: {Abuu Abdullaahi (a s) yaltiino e nder jemmaare niɓɓitunde himo faalaa yahude ka banii Sa’aada mi jokkiti mo e jaka ko goɗɗun yaniri mo, o wi’i: Bismillaahi, yaa an Allaahu jonnitu men ko majjani men kon, o wi’i: Mi ari mi tawi mo, mi salmini mo, o wi’i : ko an woni Mu’laa ? Mi wi’i: Ko min woni Muula’a, yo Allaahu waɗan sottoowo ma, o wi’immi: ɗaɓɓitir junngo ma’a ngon kala ko yi’uɗaa jonnaa mi, o wi’i: e jaka yoo ko bireedi lanciiɗe, mi woni e jonnugol mo, e jaka yoo e hino booto hun bireedi, mi wi’i : Accu mi ronndano maa, o wi’i: accu, ko min ɓuri ahnndude ronndagol ngol, kono yaaden, men ari Zillatu Banii sa’aada e tun men tawi yimɓe ɗaaniiɓe o woni e taƴugol huntere bireedi maa kunte ɗiɗi o waɗa ka ley conci gooto kala e maɓɓe, ɓaawo ɗun men yahi, mi wi’i: Ɓe’e hino anndi goonga ? Si tawno hiɓe anndunoo en fonnirayno ɓe Pellet Allaahu on tagaali huunde si wonaa hara himo mari maroowo mo hino mara ɗun, si wonaa sadaka ɗun ɗon ko Allaahu on tigi jaɓata, hari baaba en an si ɓe ittii sadaka ɓe waɗay ɗun e juuɗe torotooɗo on ɓaawo ɗun ɓe jetta e juuɗe makko ɓe lunnoo ɓaawo ɗun ɓe jonnita torotooɗo on ko woni ɗun ko wonnde sadaka on hewtay e juuɗe Allaahu ko adii hewtude e juuɗe torotooɗo on}.
• Mi waawii faamude e nder o’o ghissa wonnde sadaka hino mari ɓural mawngal.
- Ko goonga fillayeeji ɗin lollii e rerɗingol fii mu’un.
Arii e fillayeeji ɗin wonnde sadaka ko lekki nawnuɗo, himo duña masiibo hara ngo hoddiraama, sadaka hino ɗaɓɓiree jippagol arsike, himo ɓeyda e jawdi, o dannday mayde bonnde e nawnaare haa o linti dammbuɗe cappanɗe jeego’o bonuɗe ɗe o uddata.
Ɗun ɗo’o fow ko ɓural sadaka, kono yanñangol ɓeynguure nden hino ɓuri moƴƴude idii ittugol sadaka jonna woɓɓe go’o. Ko wano non kadi jonnugol sadaka hatonnjinuɗo ɓattiiɗo hino ɓuri jonngugol sadaka goɗɗo go’o ko ɓuri ɗun moƴƴude ko jonnugol sadaka on siɗɗo lunndiiɗo.
• E siɗɗo lunndiiɗo ?
- E siɗɗo lunndiiɗo.
Ko ɓuri moƴƴude sadaka ko ñamaande. Ko goonga ko ɓuri moƴƴude e sadaka ko ñamaale ɗen wano feƴƴiri e eggugol fillayee on non.
[1] -Ko faandaa e dirhamu gooto ka sari’a, ko garaamu tati kaalisi jaasuɗo nayaɓal garaamu gooto.


c: text/html

text:
Hol ko woni heen peeje UFP ?
28 feebariye 2011
Hade amen naatde e mbunndi mbunndi miijooji amen e ko saabii cogguuli ina ɓeydoo ñalnde kala e nder leydi men, a min njiɗi jubbande on huunde e ko min ɓulnii heen.
E toŋngol
Ñalnde 6 saawiyee 2011, gardiiɗo ministeeruuji oo hollitiino dipiteeji – e no aadoraa nii – hol no laamu makko anniyorii siynude golle ɗe halfinaa ɗee e dumunna. E nder haala makko noon, o taataaki hay seeɗa e ko yowitii e ɓeydugol cogguuli ɗi.
Tinaaka maataaka, e nder balɗe seeɗa caggal ko o haali koo, rigaango mawngo ummorii leyɗeele Tuunus e Misra. Laamu Moritani giddi no ɓoccitiiɗo e ñoƴƴitel jamma. Ɗoon e ɗoon ngu hebli feere udditgol ko wiyetee “bitikaaji ballal walla faabu”. Jagge mayre coorii leydi habrude ɓesngu ko “laamu miskineebe” Asiis fewji koo. Ɓe mawninii e haala maɓɓe yiɗde hollitde ko ɗeeɗoo caɗeele fof, addi ɗum en ko no aduna o siforii e sahaa hande oo nii, teeŋti ɗum noon e tiiɗgol cogguuli ɗi. Jeereeji aduna ɗii fof ko noon cifori, ɗe mbiyi.
Ko goonga nii, alaa ko leydi men waawani won e cogguuli keewɗi, sibu ko noon aduna oo doottiriɗi noon. Kono, laamu ngu ne ina felnii, sibu mum waasde ɓulnaade peeje e nder leydi men, tawa ko peeje baawɗe ustude tooke, wonaa kay ɓeydooje caɗeele e mette.
Hol ko ɓeydi saɗtinde nguura ka?
1 – Kala ko ina somee caggal leydi men, ko ɓuri sokleede to banngal nguura , heerorii ɗum ko yimɓe seeɗa. Waɗii sahaa, ma ɓe ngon 15. Hannde ɓe ɓuraani njoyo (5) walla nii 3 dong. Gooto e maɓɓe tan ina jogii hattan e mbaawka farlinde ko welaa, e no yiɗiri, e dow somotooɓe heddiiɓe ɓee, alaa ko haali soodooɓe ko ñaami tan ɓee. Kaaɗoo mbaawka noon, ngandee alaa ɗo tuugii, alaa ɗo ƴaañii so wonaa e laamu, sabu mbuus o ko dennndaaɗo, eno paamirton.
2 – Won wiɗto laaɓngo feeñnini no cogguuli ɗi mbaydi e ngañaari ɓurtundi paweeteendi heen ndi:
• Ko fayti e suukara : e nder 100 mbuuɗu kala somorannde mangasiin, joom mum ina gañoo heen 39 mbuuɗu e ko fawi;
• Wonande maaro : 100 mbuuɗu somoorande to mangasiin fof ina jibina 49 mbuuɗu e ko rewi;
• Wonande gemhe : 100 mbuuɗu fof ina jibina 16 mbuuɗu e ko rewi.
Kala kadi ko waawi fawtaade heen goɗɗum e ɓeydaare, ko kamɓe tan taƴata hattan mum.
3 – Ina jeyaa e ko ɓeydata coggu isaas e gasuwaal, ñalnde fof, yiɗde sukkude jolɗe booñuuji laamu sabu ñalnde kala koko ɓaaftete. Ko fiɗɗetee ñalnde fof noon nafata ɗum ko hebbiteede. Ɗum saabii ngol ɓeydugol.
Laamu nguu noon fotnoo ko heptinde e yuurnitaade ɗeeɗoo geɗe tati limtaaɗe, ƴeewa no safriri ɗe. Kono alaa! Feere mum ko udditde ko wiyitee “bitikaaji ballal walla faabu”. Ɗiin bitikaaji njari ko miliyaaruuji jeenay (9000 000 000), ɗi tuugnaaki e bidsee etee Parlemaa, yamiraani. Ɗii 9000 000 000 ni ndewaani e sariya, mbaɗaa kadi ko e juuɗe neɗɗo gooto walla yimɓe ɗiɗo ɓe mbiyno-ɗen ko kañum en tami kala ko fayti e comogol caggal leydi.
So ɗum ŋiimaama, firti ko e nder 1 380 000 aadee, ngal ballal waawi naftude tan ko yimɓe 600 000. E nder 100 neɗɗo fof, ngal yettotoo tan ko yimɓe 23 so woodii. Ndaw tampere, ndaw ngaanumma e mette e oo coƴ !
So en kiisiima yimɓe 100, heen 77, limteteeɓe ko roofolɓe tigi tigi alaa ko ndañata e ɗiiɗoo bitikaaji “laamɗo miskineeɓe”.
Goonga goonga, ngalɗoo ballal, so ɓennii fuuntude e ɗaaynude, jogori naftoraade bitikaaji ɗii tan, ko somotooɓe mawɓe ɓee e yeeytooɓe rewɓe heen ɓe.
Nganndee noon, peeje goɗɗe dey ina ngoodi to baŋnge miijooji amen, baawɗe ustude e hoybinde caɗeele gondaaɗe ɗe. Ene heen jeyaa:
– bitikaaji “ballal” ɗii, yo pirte. Lomtinee dokkirgol nguura ka, Alla meho, fayde e ɓesngu ɓurngu lohde nguu, e yimɓe ɓe ngalaa hay gollorgal gootal;
– haɗtude heedi-heeda e nattude jinngande e wuuranaade yimɓe seeɗa heeroriɓe somuya caggal leydi, teeŋti noon ko fayti e geɗe nguura cokleteeɗe ñalnde kala.
– ustude, e ko ɓuri yaawde, won e cogguuli: Kala ko ina jara 100 mb, yo uste 15 mb. Tee ɗum haɗataa somotooɓe e yeeytoɓe ɓee dañde ngañaari, so ndeereeru woppii;
– sosde goomu tawa golle mum ko yuurnitaade e reende njeeyguuli ɗii yo ndew laawol.
—————————————————————
Kala jiɗɗo humpitaade ko woni e mbunndi mbunndi ciimtol ngol parti oo waɗi e ko fayti e «La flambée des prix : causes réelles et propositions», ina waawi udditde lowre internet www.ufpweb.org, walla jokkondira e jooɗorde fedde nde to Socogim Tefrak Seyna.
So ɗum ɓennii, winndande ndee fof ina anniyaa waañnjiteede e Pulaar so Alla jaɓii.

robotstxt: allowed

filter: keep


text:
Koolaaɗo kuuɓal Fedde Ngenndiije Dentuɗe (F.NG. D), hono ko anndiraa ONU, ɗaɓii e Muritaninaaɓe kala, wonɓe e laamu e luulndiiɓe, nde njiylantoo luure gonɗe hakkunde mum en ɗee safaara jamyamo. Ɗumɗoon ko caggal woote diisnagol (referaandoom) jowitiiɗe e mbayliigu doosɗe leydi juɓɓinaaɗe ñalnde aset 5 ut ɓennuɗo oo, ɗe luulndo ngoo salii tawtoreede sabu mum hiisaade ɗe ndewaani laawol, ɗe ngo salii kadi keptinde njeñtudi mum sabu maggo takkude heen laamu nguu nguyka njaajka.
Ngoon noddaango feeñi ko e kominikee jooɓnaaɗo konngol koolaaɗo kuuɓal Fedde ndee, hono Stefan Garek, ɗo o wiyi wonde « koolaaɗo kuuɓal fedde ngenndiije dentuɗe ina noddi banngeeji ɗii fof gollanaade ñawndirgol luural ngal peeje jamyame tuugiiɗe e sariya, kam e kormagol dente e miijooji ». Helmere « dente » ndee firti ɗoo ko seppooji e pottitte ekn.
O ɗaɓɓi e Muritaninaaɓe nde ngollantoo “tiiɗtingol sariya e nanngondiral e ngootaagu ngenndi.” Ɗoo ne kadi, pot-ɗen faamde e “tiiɗtingol sariya” joopii ko ɗooftagol doosgal leydi ko idii fof.
Wonande haralleeɓe ko faati e jokkondiral (dipolomasi), kominikee Fedde ngenndiije oo yettaani laamu Muritani e ɗee woote, ɗuum firti ko nde teskiima ko luulndo ngoo haalata e nguyka ɓurtuka mbaɗaaka e woote ɗee, hay so tawii laamu nguu yeddii ɗum. Tee ko ɗum « mesaas teeŋtuɗo kollitoowo faayre e ñiŋoore ».
Ko idii ɗuum tawi jooɓnaaɗo konngol biro jojjanɗe aadee FNGD ɗoo e Nuwaasoot, hono Ravina Shamdasani hollitii faayre mum e iiñcuru jotondirndu e referaandoom oo, haa arti noon e “etagol haɗde won ɗeen daaɗe luulndiiɗe naneede e kuutoragol laamu nguu doole ɓurtungol e neegre feewde e hoohooɓe luulndiiɓe referaandoom oo”.
BAB


text:
Mawɓe leyɗe Afrik njooɗiima ñalnde 17 e 18 sulyee 2016 to Kigali (Ruwanndaa) e joɗnde mum 27ɓiire e gardagol Idiris Debi, gardiiɗo Dental Afrik e oo mudda kam e Nkosazana Dlamini-Zuma mawɗo Goomu Dental Afrik.
Mawɓe leyɗe Afrik njooɗiima ñalnde 17 e 18 sulyee 2016 to Kigali (Ruwanndaa) e joɗnde mum 27ɓiire e gardagol Idiris Debi, gardiiɗo Dental Afrik e oo mudda kam e Nkosazana Dlamini-Zuma mawɗo Goomu Dental Afrik.
Naatugol Maruk e Fedde hee ina jeyanoo e toɓɓe kimmuɗe potɗe yeewteede heen, gaa gaa ngonka Sudaan Worgo e toɗɗagol gardo keso Goomu Afrrik ngam lomtaade Nkosazana Dlamini-Zuma timminde heen manndaa mum … Toɓɓe ɓurɗe teeŋtude e ndee joɗnde ko toɓɓere Sudan Worgo caggal fitinaaji kewnooɗi toon ñalnde 9 e 10 lewru nduu.
Ko wonaa ɗum gardiiɗo Goomu Afrik nguu ina fotnoo lomtineede kono woote ɗee njowaama sibu hay ƴamatnooɗo gooto heɓaani keeweendi. Ɗum noon Nkosazana Dlamini-Zuma nana heddii heen haa joɗnde faande e lewru saawiyee 2007 to Adis Abeba. Ɗoo e ndeen doggol udditaama ngam winndude ƴamooɓe woɗɓe. Toɓɓere woɗnde teeŋtunde, mawnde ko ɗaɓɓugol Maruk naattude Dental ngal. Maruk ko ko geddunoo Fedde Ngootaagu Afrik (wontude Dental Afrik caggal ɗuum) e hitaande 1984 ngam mettinde naatgol heen RASD (Dowla Saharaa Hirnaange), dowla mo Polisario sosnoo. Eɗen nganndi darnde Maruk fof e hare mum fof ko wiyde wonde Saharaa (heen sahaaji nii hay Muritani, sibu Maruk heɓtini Muritani ko e hitaande 1962) ko jeyi Maruk. Duuɓi tati jooni ko Muhammed VI ina hebla ɗuum, sibu o seeraani e ɗannaade e leyɗe Afrik worgo Saharaa. Ko e nder ɗuum Maruk laawɗinani tumarankooɓe worgo saharanaaɓe wonnooɓe toon, ngonka mum en, rokki ɗum en kaayitaaji no njooɗorii, ngolloo toon. Haaɗaani ɗoon, sibu, to Gabon, to Senegaal, to Gine, laamɗo Maruk ina ƴellita toon faggudu rewrude e compugol bankeeji e sarwisaaji gaddagol, e mahaaɗe, e telekom … Ko jiidaa e cargol laawol Almaami Maalik e ɗiin nokkuuji, rewrude e cosgol Duɗal Keblirgal almameeɓe Afriknaaɓe to Rabaa. Yantii heen, Maruk nattii waɗde jaltingol Saharaa e Fedde sarɗi naattugol mum, hay so tawii anniya mum ko yaltinde RASD e fedde hee so naattii. Ko Goomu Dental Afrik noon foti jaɓde walla salaade ngool naattugol rewrude e woote.
Wonande Alaseri (haɓdiiɓe Maruk e ngalɗoo geɗal) « ndee feere Maruk ƴetti, ina waawi wonde huunde moƴƴere wonande Afrik walla bonnde. Huunde moƴƴere so tawii Maruk fellitii jebbilanaade ngonka Saharaa e Fedde hee … Huunde bonnde … so tawii Maruk artiri ko addude jiiɓru e Fedde hee.
BAB


text:
Kaawis mawɗo e joljole kulɓiniiɗe e nder renndo teeru Wurosoogi ,ko suka gorko jahroowo e duuɓi e feccere majji meles haa jooni yiyaaka nanaaka;hayso tawiino eɗum waɗatnoo ɗuum waɗii e nokku Moderna 3 gootal e leeɗe WUROSOOGI: Ɗeeɗoo balɗe tati e nduuɗoo lewru koorka MAAM SEEK Baccili yiyaaka؛ ko to galle ɗo mawniiko addunoo mo eɓe pija o ɗaanii ,ko ɗoon mawniraaɗo lelni mo ؛sahaa nde mawniraaɗo o yiɗi hootde yaaɓani to lelinoo tawaani mo ɗoon؛laamu ngu dariima ngam waɗde losko kono haa jooni anndaaka ɗo o woni؛ kaŋko suka o ko ɓaleejo kurum pamɗuɗo semmbe؛
Bookar sek Lewlewal MAATAM


text:
Woote Senaa faɓɓaama haa e lajal ngal anndaaka tawo, ɗum ko kuulal ƴettangal e batu hilifaaɓe laamu ñalnde 7 lewru abiriil 2011. Hol ko saabii ɗum noon ? Anndaaka tawo walla kam won sikkuɓe saabii ɗum ko yiɗde laamu nguu jaɓde wullitaango luulndo ɗaɓɓunoongo yo wooteeji ɗii ndirtine haa kaaldigal waɗa tawo ngam yimɓe nanondira e dabi gorwori ɗo wooteeji poti tuugaade haa laaɓta. Ngoon wullitaango noon, laamu adii ko salaade ɗum e konngol kiliifu mum kalfinaaɗo fiyakuuji ndernderi leydi, won wiyooɓe kadi, alaa, laamu nguu ina wondi e caɗeele nderndere sabu luure mum, eɓe paayi so wooteeji ɗi mbaɗaama, ɓe kebori ko fooleede.
Luulndo ngoo noon miijo mum ko caggal kuudetaa Abdul Ajiiju e wooteeji ɗi laaɓtaani e hitaande 2009, ina moƴƴa nde yimɓe ummitantoo wooteeji goɗɗi, nduttoo e siynude nanondiral Ndakaaru “Accords de Dakar”. Ngaal nanondiral noon ina jeyaa e ko ɓuri himmude e mum wonde laamu nguu ina foti yuɓɓinde “kaaldigal kuuftidinngal”hakkunde mum e gollotooɓe politigi ngam nanondirde e geɗe gaddotooɗe kisal leydi ndii, e tabitingol demokarasi. Ina jeyaa e ɗum « lelnude dabi woote » nanondiraaɗe, ko ɗum waɗi luulndo ngoo (COD) walla kam yoga e mum en kawri ko njaadataa e Ajiiju e woote so wonaa kaaldigal waɗa tawo, yoga e geɗe laaɓɓitinee.
E nder ko nanaten e haalaluuji walla e jaayle, wiyetee ko Abdul Ajiiju wiyi “ina jaɓi kaaldigal”, kono noon ɗum dawataa hirndataa, sabu ko taaroo yirloo tan o waɗata, teskaa nii o heewi haalde ɗum tan ko so Dental Orop (UE) hollitii mo wonde ina joganii mo ballal, kono tellintaa ɗum so wonaa o hollira ɗum wonde a mo heblanii haaldude e luulndo ngoo no wasiyoraa e “Nanondiral Ndakaaru” nii. Sahaaji kadi o wona e yiɗde feccude luulndo ngoo, o nodda ɓee wooda ko o haalani ɗum en, o nodda ɓeyane wooda ko o haalani ɗum en goɗɗum, heddiiɓe ɓe o joña ɗum en, o hollita tan won e luulndo ngo so o heɓii ɗum en, heddiiɓe ɓe kimmanaani mo. Teskaa e oo sahaa ko Hooreejo hilifaaɓe laamu nguu heewi noddude luulndo ngoo, tawi noon ko o nanndiranooɗo wonde kaaldigal ngal waɗdetee tan ko e makko walla kam mo o toɗɗii e ko laaɓti haalata ko e innde makko .
Ko waawi heen wonde fof, so tawii faanditaa e paɓɓugol wooteeji ɗii ko jaɓande luulndo ngoo wullitaango mum, ɗum ko huunde moƴƴere fotnde maneede, kono yo annde kadi ɗum fof foti wonde ƴaanyorgal mum ko “kaaldigal kuuftidinngal” hakkunde laamu e gollotootooɓe politigi kala ko yowitii e fiyakuuji ngenndi. Filñitere huɓindiinde leyɗe aarabeeɓe e oo sahaa ina foti rokkude laamɓe aarabeeɓe e aduna oo kala winndannde wonde ɓesnguuli pooɗanii ko demokaraasi e ƴellitaare nguurndam mum en. Biyɗo ina faloo ɗum fof noon yo heblano wiyeede “DEGAGE!”, ɗum noon, haaldeede e “teyre” joom mum ɓuri haaldeede e “waawnere”.
Maamuudu H. Joop


text:
Alla jaaraama on njaaraama banndiraaɓe. Mi salminii on gooto e mon fof innde mum e yettoode mum. Mi salminii on kadi e dow innde rewɓe ARP/TP Senegaal denngaangal kaliifa diine e kaliifa aada gonɗo ɗo e Moritani. Mi salminii salminaango heeriingo rewɓe FƁPM, mi yiyii darnde maɓɓe. Darnde maɓɓe ina yooɗi, ina yuɓɓi. Alaa fof ko ŋakki mi heen. Mi yiyii ñalawma Hanki o. So tawii ko woote wonnoo ko rewɓe ɓe ngañatonoo.
Sabu pinal ngal ɓe njaltinii ngal. Ko yooɗatnoo fof ko kamɓe mbaɗi ɗum. Kadi keewal ngal ko kamɓe njogii. Ko nduknoo-mi tan , woni hafeere sukaaɓe, kono hay ɗum kamɓe eɓe njuɓɓi.
Miin ko mbasiytoo-mi tan ko enen rewɓe, ko enen keedi e sukaaɓe ɓe. So neɗɗo ummiima e yahde e batu leñol, walla e batu diine, dental leñol walla diine, yo o jaggu e jungno ɓiyum nawora; mbele faamna ɗum holi kañum. Ɓakke mahatee ko gila ina ngoni kecce. So tawii a maharani ɓiye e ɗum ɗoon, ina waawi so mawnii joganiima hoyre mum feere yantoya e goɗɗum, tawi ina yaajnanaa toon, ina wiyaa toon bisimilla. Yimɓe jooni, saaysayeeɓe ina keewi e aduna he; won yimɓe huutortooɓe ɓesnguuji fulɓe nawta mbaɗtoya ɗum en e goɗɗum. Ɗum noon addata ɗum ko enen, kala ɗo cukalel ari, mbiyen ɗum aan ko a cukalel ummo-ɗoon. Ɓeya too mbiya ɗum aan ar! Ko a cukalel ar jooɗo! Ɗum ɗoon ɓeen kuutoroo ɓiɓɓe meeɗen. Kala ɗo njahaten, naworen ɓesnguuji meeɗen, nganndinen ɗum en holi kañum en, njiya, nana , maa paam. Ɗum ina jeyaa e ko tardini en kadi. So tawii neɗɗo jooɗoto haa mawna nde fuɗɗa yahde ƴeewoyde leñol mum, so arii e ngoon renndo, nde faamata njuɓɓudi mum, tawata ko nattii hattande. Ɗum noon, fof ko ho tardinta. Kono so a addaama heen ɗo ngon-ɗaa cukalel ɗo ina waawi nde mawɓe ɓe tampata nde, aan ƴettitaa golle ɗe, ɗum noon ɓurata en fooftinde, enen mawɓe ɓe hankadi, ko en duusooɓe, mbaɗen feere sukaaɓe ɓe ngannda ko nganndu-ɗen ko. Alla jaaraama, on njaaraama.


text:
Gamaal Abdel Naseer Huseyn, jibinaa ko ñalnde 15 saawiyee 1918 to Aleksandiri, o sankii ko ñalnde 28 settaambar 1970 to Keer. O ardiima leydi Misra tuggi 1956 haa nde o maayi ndee. O idii ko wonde kooninke, hade makko liɓde laamu e heɓtude ɗum.
Gamaal Abdel Naseer Huseyn, jibinaa ko ñalnde 15 saawiyee 1918 to Aleksandiri, o sankii ko ñalnde 28 settaambar 1970 to Keer. O ardiima leydi Misra tuggi 1956 haa nde o maayi ndee. O idii ko wonde kooninke, hade makko liɓde laamu e heɓtude ɗum.
E tabitini e leydi hee politik aarabaagal ganndiraaɗo naseriyaagal (nassérisme). O hiisetee ko ɓurɓe battinde e laamu e nder teeminannde XXe.
O yaawii naatde e hare ngam ittude batte njiimaandi Biritaan en e dow Misra. O naati konu e hitaande 1938. O tawtoraama wolde hakkunde Israayiil e aarabeeɓe 1948-1949. Nde tawnoo o weltaaki e laamu nguu, o sosi dillere jagge bellitiiɗe (officiers libres) liɓnde laamɗo Faruk e hitaande 1952.
Sabu makko salaade naatde e hare « wolde ɓuuɓnde » (Guerre froide), woni hare leyɗe hoorejawdiije (Amerik, Angalteer, Farayse ekn.) e leyɗe renndiije (Riisi, Siin ekn.) leyɗe hirnaange ɗee (Amerik…) tikkani mo heen, calii wallitde mahngo uddo Asuwan. Naseer yoftorii ɓe keɓtugol joolol Suyees (canal de Suez) e hitaande 1956. Angalteer e Farayse e Israayiil njaaɓani heɓtude joolol ngol, kono ɓe njahri caggal sibu Amerik e Riisi njaɓaani. Ɗumɗoo ɓeydi lolleende Gamaal Abdel Naseer e nder leyɗe aarabeeɓe. Darnde makko ngam ngootaagu aarabeeɓe ɓeydii tiiɗtude caggal nde Siiri e Misra pelliti wontude leydi ngootiri anndiraandi Ndenndaandi Arab ngootiɗndi (République arabe unie = RAU) e hitaande 1958, Yemen tawti ɓe e mudda daɓɓo.1962, Naseer naatni mbayliigaaji keewɗi e faggudu leydi mum.
Miijo makko renndinde leyɗe aarabeeɓe fof e waasde yuumtude, haɗaani ngo layde e leyɗe goɗɗe ɗo yimɓe reftinooɓe miijo makko keɓti laamu. O toɗɗaa hooreejo Dillere leyɗe ɗe ndeftaaki e hitaande 1964 (mouvement des non alignés). Caggal nde Misra foolaa e ‘’Wolde balɗe 6’’ e hitaande 1967, Naseer wiyi ina woppa laamu, kono seppooji mbaɗi e leydi hee fof ngam ɗaɓɓude yo o heddo heen. O heedii heen.
Bookara Aamadu Bah
Ƴoogirde : Wikipedia


text:
Laawɗingol ɗemɗe Pulaar, Sooninke et Wolof
0 a signé. Allez jusqu'à 500 !
Ɗemɗe Pulaar, Sooninke e Wolof ɓooyii waasde teskeede e dawrugol ɗemɗe leydi Muritani, sibu ko e 1979, caggal seppooji, ɗe mbaɗtaa ɗemɗe ngenndiije. Ko ɗuum addani ɗe hoolkiseede e nder jaŋde leslesre no fannu e daabaa ganndal nii.
E tuugnaade e ɓeto ngo laamu nguu (Ministeer jaŋde) walla ɗi juɓɓule goɗɗe (Biro diiwaniijo UNESCO to Ndakaarau, Breda) mbaɗnoo, ngoon hoolkiso yuumtii no feewi. Kono ɗum addanaani jaŋde ɗemɗe ɗee kuuɓtidineede hono no eɓɓiranoo nii, sabu hujjaaji politik. Jaraa boom, ɗemɗe Pulaar, Sooninke e Wolof ko ittaaɗe e tippudi nehdi e jaŋde hee, alaa ko mbaɗtaa so wonaa ɗemɗe sermelleeji kiisoraaɗe no fannu nii to duɗal jaaɓihaaɗtirde. Ko kaa ngonka addani Fedde Ɓamtaare Pulaar e Muritani (FƁPM) e Fedde muritaninaare Ɓamtaare Ɗemngal e Pinal Sooninke (AMPLCS) e Fedde Ɓamtaare Ɗemngal Wolof e Muritani (APROLAWORIM), e ballal senngo yaajngo yimɓe leydi ndii, hono Pelle ɗe ngonaa laamu e partiiji politik e hoohooɓe heeriiɓe, e hoohooɓe aada, e hoohooɓe diine, e yimɓe leydi teelɗuɓe :
- Sabu mum en faamde wonde baasgol ɗemɗe ngenndiije ɗee jeyeede e tippudi nehdi e jaŋde leydi ndii ko jaɓɓugol hakke sukaaɓe ɓee njogii e janngineede e ɗemɗe mum en renndo garwaniije, kam e tanaaji keewɗi coomiiɗi e ɗuum,
- Sabu mum en yenaneede wonde alaa ɓesngu waawi ƴellitaade gaa gaa ɗemngal walla ɗemɗe mum, tee ngootaagu ngenndi ina ɗaɓɓi potal hakkunde denndaangal leƴƴi leydi ndii ;
- Sabu mum yenaneede wonde keewal pine kaalangal e naatirde doosɗe leydi Ndenndaandi Lislameeri Muritani ndii, kam e potal ɓiyleydaagu ngu doosɗe leydi ndii gaddii ngal, mbaawi laataade tan ko nde ɗemɗe ngenndiije ɗee kala potndaa, muritaninaajo kala gaddanaa hakke ƴellitoraade ɗemngal mum,
Ina ɗaɓɓa laawol goɗngol laawɗingol ɗemɗe Pulaar, Sooninke e Wolof ngam naatnugol mum en e nder Tippudi Nehdi e Jaŋde leydi ndii e kuutoragol mum en e denndaangal ceŋɗe nguurndam leydi ndii. Gaa gaa fiɓnde nuunɗal e potal tammbiinde ndee ɗaɓɓaande dagiinde, nanondire winndereeje (Bayyinaango huuɓtodinngo jojjanɗe aadee, Piɓondiral afrikeewal hakkeeji aadee e ɓesnguuji ekn.) ɗe Muritani jeyaa ɗee, ina mbaggini leydi men laawɗinde ɗemɗe men fof.
Pétitions à la une
Bocar Amadou compte sur vous aujourd'hui
Bocar Amadou BA a besoin de votre aide pour sa pétition “Laamu Muritani: Laawɗingol ɗemɗe Pulaar, Sooninke et Wolof”. Rejoignez Bocar Amadou et 268 signataires.
Bocar Amadou compte sur vous aujourd'hui
Bocar Amadou BA a besoin de votre aide pour sa pétition “Laamu Muritani: Laawɗingol ɗemɗe Pulaar, Sooninke et Wolof”. Rejoignez Bocar Amadou et 268 signataires.


text:
Yontere 43 ɓiire ɗemɗe ngenndiije mawninaama e nder diiwaan, falnde Kanel e nder teeru Wodobere ňallal 12 09 2018 . E dow tawtoreede denndaangal pedle dillooɓe e fannu jaŋde ɗemɗe ngenndiije kame hirjino feewtungo e ngartam ɗemɗe ngenndiije . Ɗeen pedle ko Tostan, Ƴellitaare , Ong Jed . Denndaangal jannginooɓe wonɓe e nder falnde nde kame falnde Maatam tawtoraama . Ɗowi golle ɗee ko Espeksiyoŋ Akkademii . Toɓɓere hikka nde ko jaŋde ɗemɗe ngenndiije , ɓamtaare fannu mbaawka . Udditi ngalɗoo ňallal ko nulaaɗo espektoor biyeteeɗo Abdul Asiis Bah koolaaɗo kuuɓal to espeksiyoŋ mo Maatam , o haalii heen darnde fotnde dareede e yettude pedle jahdiiɗe eɓɓoore jaŋde ɗemɗe ngenndiije . Mel ayni Joob waɗii yeewtere dingiral ngam haalde ko yowitii e jaŋde ɗemɗe ngenndiije ,ɓamtaare kame mbaawka . Duɗe pulaar pulaar gonɗe e nder renndo teeru Wodobere tawtoraama ,ardiiɓe leeɗe . Golle ɗee cakkitorii ko welnere pinal .
Bookar sek Lewlewal Maatam


text:
Miijo ngo laamu Leydi Muritani ƴefti ngam haɓde e mbuusuuji ko huunde heewnde faayiida, ngam teskaade caɗeele ɗe mbuusuuji ngaddi to bannge sato e taariindi. Eɗen mbaawi teskaade ɗeeɗoo geɗe : Mbuus ina addi caɗeele no feewi e jawdi haa teeŋti noon e nduroori, ko heewi hannde, so njawdi walla ngaari walla mbeewa hirsaama, kuuse mum tawatee ko ina heewi dak mbuusuuji.
Miijo ngo laamu Leydi Muritani ƴefti ngam haɓde e mbuusuuji ko huunde heewnde faayiida, ngam teskaade caɗeele ɗe mbuusuuji ngaddi to bannge sato e taariindi. Eɗen mbaawi teskaade ɗeeɗoo geɗe : Mbuus ina addi caɗeele no feewi e jawdi haa teeŋti noon e nduroori, ko heewi hannde, so njawdi walla ngaari walla mbeewa hirsaama, kuuse mum tawatee ko ina heewi dak mbuusuuji.
Mbuus so jooɗiima e reedu gasii, ɗum ina haɗa dammuwol fayde, won sahaaji kadi ina waawi warde ɗum. Ko ɓuri heewde e kurjuru hannde ko mbuusuuji. Sibu ; hay so weddoyaama caggal wuro, henndu ina waawi artirde ɗum e wuro, nde tawnoo ina hoyi. Mbuus ina boni e taariindi sibu ɗum, ko huunde leelnde bonnde. Ina waawi haɗde huɗo fuɗde.
Heddii, yimɓe ina poti faamde ɗumɗoo ko nafoore men mehre nde tawnoo maa ɓeydu moƴƴinde sato men. Ko goonga noon peeje ina poti sakkeede mbele ina waasa waɗde lor wonande yimɓe ɓee, nde tawnoo en njowitiima no feewi e mbuusuuji.
– Muñande yimɓe ɓee hay sinno ko ɗoo e lebbi tati mbele kala joginooɗo mbuus, ina waawa seertude heen.
– Ƴeewen feewnude mbuusuuji kaayitaaji, lomtoo mbuusuuji dalli ɗii : kaayit ina yaawi bonnde kadi so jawdi ñaamii ɗum ina moƴƴi.
– wonande rewɓe duggoyooɓe ina moƴƴi ɓe mbaɗta huutoraade bidoŋaaji tawa so ɓe coodii nebam walla kosam walla bineegara, eɓe mbaawa waɗde heen, ɗum ɓurata hisde. Ɓe njogoo bataaji tawa ina waawi waɗde basalle, faataata… Eɗen poti wallitde ngooɗo miijo, mbaasen wiyde ɗum ko dogdu dow huɓeere.
– Laamu nguu daroo kadi mbele geɗe keewɗe gummotooɗe caggal leydi, natta waɗeede mbuusuuji, soomiree kaayitaaji.
– Ina moƴƴi ñalawma laaɓal yuɓɓinee e denndaangal leydi ndii kala mbele kala to mbuus woni duppee.
Usmaan Ñaan, Kayhayɗi


text:
Hannde 20/01/2017, Donald TRUMP, laamɗo keso Dowlaaji Amerik Dentuɗi ƴettata golle. Ɗum noon, kolliten banndiraaɓe ɓee, holi kanko.
Donald Trump
Donald Trump, jibinaa ko ñalnde 14 sulyee 1946 to New York. Ko o julanke mawɗo. Kanko wonata hoorejo 45ɓo Dental Dowlaaji Amerik caggal nde « wootooɓe mawɓe » teeŋtini ɗum nder woote mum en ñalnde 19 desaambar 2016. O ƴettoyta golle ko ñalnde 20 saawiyee 2017. Ko o taanum wiyeteeɓe Frederick Trump e Elizabeth Christ Trump, ummoriiɓe Almaañ. Baaba makko wiyetee ko Fred Trump, ko golloowo e ndiiñiindi (immobilier), coso gollirde wiyeteende Elizabeth Trump & Son ɗo o gollotoo gila omo woni sanɗa njulaagu to jaaɓihaaɗtirde Pennsylvanie. Nde o joofni jaŋde o heɓti gardagol gollirde ndee, o innitiri ɗum “The Trump Organization”. Ko e ɗeen golle o mahi dañal makko e innde makko kam e kuɓeeje mawɗe ɗe yoga e mum ngoni nder New York, ko wayi no Trump Tower. O golliima kadi e teleeji hakkunde 2004 e 2015. O mahi TRUMP Tower ko e hitaande 1983. Oon sahaa kayre wonnoo hoɗorde ɓurnde mawnude e winndere ndee. O mahii goɗɗe caggal ɗuum : Trump Tower to Chicago e 2009, Trump Palace Condominiums to New York, Trump Taj Mahal to Atlantic City, Trump Las Vegas. Omo yiɗnoo mahtaade kuɓeeje World Trade Center ɗe ownooɓe njandinnoo ñalnde 11 settaambar 2001.
Kono daraja ɓuri iwrude mo ko e deftere nde o winndunoo e hitaande 1987 tiitoriinde Trump: The Art of the Deal, ɗo o hollitta hoore makko, nde nganndu-ɗaa duuɓi 13 woni hoore defte ɓurɗe horsineede. O yeyii e mayre miliyoŋ tumbitere.
E kitaale 1990 o feeñii e filmuuji simemaa keewɗi, ko wayi no Maman, j’ai encore raté l’avion, Ghosts Can’t Do It, Les Chenapans, kam e filmuuji tele, yeru Le Prince de Bel-Air, Une nounou d’enfer, Sex and the City. Tuggi 2004 noon o wonii jirwinoowo teleeji, yeru omo joginoo yeewtere wiyeteende The Apprentice nde nganndu-ɗaa heɓii daraja mawɗo e leydi hee, sabu makko wonde neɗɗo jalnoowo. Itti mo heen ko gongol makko kanndidaa e woote garwaniije hooreleydaagu.
E hitaande 2005 o sosi duɗal toowngal heblo ko faati e ndiiñiindi. Ngaal duɗal golliima haa 2010, kono huunde e sanɗaaji mum ko nawɓe mo ñaawoore e hitaande 2013 ( Ñalnde 18/11/2016 o fellitii yoɓɗe 25 miliyoŋ dolaar ngam maslahaa mo o wiynoo o jaɓataa abada nde o yiylotoo laamu ndee.) Oon doosiyee jeyanoo ko e doosiyeeji makko keewɗi dogooji ɗi nguddaaka tawa (ina wiyee ɗi njettiima 75), ɗi o waawi noddireede ñaawoore ɗoo e makko jooɗaade e jappeere laamu hee.
TRUMP ina horsini fijirde wiyeteende GOLF nde o ardii walla o yuɓɓini kewuuji mum keewɗi, o jogii heen boowe keewɗe, o faggii heen kadi jawdi keewndi. Innde TRUMP ndee e hoore mum ko innde njulaagu (marque) latiiji, karwatuuji, matelaaji ekn, jibinannde mo ngalu njonngu, sibu, e hitaande 2014 ndee tan, o dañii heen fotde miliyoŋaaji sappo dolaar njoldi. Jaaynde Forbes millii ngalu makko, e hitaande 2015 ndee, e 4,5 miliyaar dolaar, woni 113ɓo e nder ameriknaaɓe ɓurɓe alɗude.
To bannge politik, o idorii ko wonde demokaraat hade makko reftaade Ronald Reagan e naatde tigi rigi politik e hitaande 1987. Daraja makko to binndol defte addanii mo miijaade yahdude e Oprah Winfrey e woote garwaniije heerto Ripobilikee en e hitaande 1988, kono, ndeen, ko George H. W. Bush fooli. O yalti parti oo e hitaande 1999, o fayi e partiyel goɗngel ngam etaade birgirde toon laamu e hitaande 2000, kono o haayti sibu ɓeeyno rokki mo tan ko 7% e woote gardagol leydi so mbaɗii. Hakkunde 2001 e 2009 (e laamu Bush mo o luulndinoo) o faati e Demokaraat en kadi. E hitaande 2008 ndee, omo jeyaa e difiiɓe kampaañ Hilari Clinton. E hitaande 2009 o ruttii e Ripobilik en… E 2012, o walliti Mitt Romney… Ñalnde 16 suwee 2015 o saakti yiɗde makko fooɗanaade laamu ngam « Make America Great Again! » woni “Ndokkiten Amerik mawneeki mum kadi”, konngol ngol Ronald Reagan huutorinoo. O fuɗɗorii kampaañ makko ko haala kaaɓniika, haala ooyoowo, mo yiɗaa hoɓɓe e leydi mum, e takkude laamu Meksik neldude warkoyeeɓe e Dental Leyɗe Amerik walla haalde rewɓe konngi coofɗi, maa wiyde ina uddana juulɓe keeri Amerik. O innitorii daɗndoowo Amerik e deestaare sabu wonde ardiiɓe ɗum ɓee yimɓe yeenaaɓe e ñiŋde sifaa no woote mbaɗirtee e Amerik nii e wiyde ko woote ɗe tuugaaki e nuunɗal.
Ɗoo, eɗen mbaawi wiyde ma a taw o haalii goonga, “wonde woote Amerik ngonaa nuunɗuɗe”, sibu ko kanko hawi kono Hilari Clinton ina ɓuri mo daaɗe 638 750. Ko e Amerik tan ko wayi nii yiyetee, ɓurde heewde daaɗe kono hawee. Ko wayi nii alaa nde meeɗi waɗde so wonaa e kitaale 1824, 1876, 1888 e 2000. Caggal Ronald Reagan (duuɓi 73 e woote 1984), ko Donald Trump (duuɓi 70) e Hilari Clinton (duuɓi 69) ngoni kanndidaaji ɓurɗi heewde duuɓi e woote gardagol Amerik. TRUMP woni ɓurɗo heewde duuɓi mo Ameriknaaɓe toɗɗii e manndaa gadano yo ardo Amerik. Ñalnde 13 noowammbar 2016 o habrii wonde o yaafiima njoɓdi makko hooreejo leydi (400 000 dolaar hitaande kala), kono laawol ina waɗɗini e makko jaɓde dolaar gooto.
Bookara Aamadu Bah


text:
“so eɗen poti weltanaade goppitgol yimɓe ɓe mbiyaani mbaɗaani, sariya e ñaawoore ina ɗaɓɓi biɗtugol e laɓɓitingol sakkiiɓe ɗee nanngle e ndee bonannde yurminiinde”.
Ñalnde aljumaa 18 noowammbar, yimɓe IRA sokanooɓe caggal « ñaawoore guut » nganndi ko ndadii. Ine laaɓi ñaawtirde ndee jaɓaani ɗaɓɓaande porkireer biynooɗo ko yo ɓe coke duuɓi 20.
Usmaan Loh e Muhammed Dati, Usmaan Aan, Ahmed Muhammed Jarulla, taƴananooɓe duuɓi 3 kasoo e ñaawoore adannde ndee, kam Jemaal Sammba taƴananooɗo duuɓi 15 kasoo, laɓɓinaama. Aamadu Tijjaan Joop, cukko hoorejo tataɓo IRA, taƴananooɗo duuɓi 15 kasoo, fawtaama hitaande tawi heen lebbi nay uddugol. Muusaa Biraam lollirɗo Pap e Abdallaahi Maatalla
Yimɓe njeeɗiɗo jeyaaɓe e hoɗnooɓe e boowal Buamatu ngal, taƴanaama, won heen duuɓi 5, won heen duuɓi 3 (ɓe taƴananoo e ñaawoore adannde ndee ko hakkunde duuɓi 15 e 3). A ɓe poti yoɓde 16 miliyoŋ e feccere ugiyya ngam lomtinde nafooje Ministeer geɗe nder leydi e 1 087 000 ugiyya lomtino poliseeji 19 gaañinooɗi e nanngondiral ngal. Ɓe njooɓtoraa ko « murtangol yimɓe laamu wonɓe e golle ».
E miijo porfeseer Gurmo Loh, awokaa jeyaaɗo e Fedde awokaaji Nuwaasoot (baroo Nuwaasoot), cukko hooreejo fedde politik wiyeteende UFP « goppitgol ñaawtirde ndee yimɓe 10 e nder 13 wiyaaɓe ko e IRA njeyaa ɓee, ko taaɓal feewde e nuunɗal. Nuunɗal ngal timmata noon ko nde ɓe laɓɓinaa kamɓe fof e takkere fenaande ɓe takkaa ndee, yantude e laɓɓitingol golle yoorɓerndaagu koynooje ɓe ngollaa e nder dummbirɗe laamu nguu ». E miijo makko ñaawoore ina foti toppitaade doosiyee yimɓe saabinooɓe nanngal maɓɓe, sibu so ɓe laɓɓinaama, firti ko « ɓe tooñaaɓe », sibu ɓe nanngaama, « ɓe cokaama lebbi keewɗi, ɓe ngollaama golle bonɗe, tawi alaa ko sakkii ɗum so wonaa feere fenaande. » O hollitii yimɓe ina keewi weltaade kala nde laamu waɗi bone mum haa gayni, ruttii woppiti ɓe tooñi ɓee. Ko hono noon teemedde keewɗe yimɓe nanngiranoo ɗoo, mbaraa warngo bonngo e nder yoorɓerndaagu ngu hay gooto waawaa sifaade e duuɓi 1989-1990. Kono nde daɗnooɓe heen ɓee ngoppitaa tan, yimɓe mbayi no yejjitɓe bonannde warkoyeeɓe laamu ɓee, njebbilii… Haa hannde ellee warkoyeeɓe ɓee alaa ko mbaɗi sibu aɓe na njaha e haajuuji maɓɓe, ɓe kulaani, ɓe paayaani. Hannde ne kadi, goppitgol ɓeeɗoo ina foti addande en durnude miijo, sibu, e ñaawoore Nuwaasoot e ñaawtugol Suwoyraat fof, polis wiyi ko 13 ɓee fof nanngaa ko junngo e faandu, holliti wideyooji ngam dallinde ko wiyi koo. E ñaawooje ɗiɗi ɗee fof, hay polisee gooto araani seedtaade ko yiyi walla ko waɗaa. Mo geɗe ɗee ɓurnoo woƴde oo, hono jom boowal gaddungal haala ngal, wiyi meeɗaa noddude polis, tee ko kewi koo wonaa huunde heblaande. Kono ñaawooɓe adanɓe ɓee cukku noppi mum en, calii nande, hono no ɓe calorii nanrude takkere bonnde, laaɓtunde lepte nanngaaɓe ɓee mbiyi polis leptii ɗum en ɗee. Heedooɓe ngullii haa tampi kono haala mum en yani ko e noppi fahɗuɓe, sibu woƴnoo « ndaddooje laamu » ɗee tan ko fusde IRA, hay so tawii noon aɓe tarña goonga. So tawii ñaawtirde ndee alaa ko teskii e takkere hee “so wonaa” jeyegol e IRA no fedde nde heɓtinaaka, tawi noon polis wiyi ɓe nanngaa ko to boowal too ñalnde nanngondiral ngal, kaaɗoo haala wontata ko bonnugol innde tuumaaɓe ɓee e etagol yiiltude ñaawoore, ɗum noon ko « tooñde ñaawooɓe, ko fenaande e fantere doole » ummoraade e yimɓe laamu wonɓe e golle. Ɗuum, ko gaa gaa takkere leepte wonande won ɗeen terɗe doole kisal. Kanko Gurmo o joofniri “so yimɓe ine poti weltanaade goppitgol yimɓe ɓe mbiyaani mbaɗaani, sariya e ñaawoore ina ɗaɓɓi biɗtugol e laɓɓitingol sakkiiɓe ndee bonannde yurminiinde, niɓɓere”.
Tonngol : Bookara Aamadu Bah


text:
Njeenaari ɓurndi anndeende ndii ko njeenaari Nobel wonande ganndal fisik. Hikka, ndi rokkaa ko ñalnde talaata 7 oktoobar 2014. Rokkaa ndi ko Sapponnaaɓe tato, sosɓe ko wiyetee « diode électroluminescente », ɓurnde lollirde « ampoule LED ». Njeenaari ganndal ngoɗndi ndii, ko njeenaari wonande ganndal hiisa, hono “Galaŋ Fields”.
Njeenaari ɓurndi anndeende ndii ko njeenaari Nobel wonande ganndal fisik. Hikka, ndi rokkaa ko ñalnde talaata 7 oktoobar 2014. Rokkaa ndi ko Sapponnaaɓe tato, sosɓe ko wiyetee « diode électroluminescente », ɓurnde lollirde « ampoule LED ». Njeenaari ganndal ngoɗndi ndii, ko njeenaari wonande ganndal hiisa, hono “Galaŋ Fields”.
To ngalɗoo banngal, huunde teskinnde waɗii hikka, sibu go’o debbo ina heɓa njeenaari matematik mbiyeteendi « Galaŋ Fields ». Oon debbo ko irannaajo, biyeteeɗo Maryam Mirzakhani, jahroowo e duuɓi 37, jannginoowo to duɗal jaaɓi-haaɗtirde Stanford, to Dowlaaji Amerik Dentuɗi.
- Nobel ganndal fisik
Njeenaari ɓurndi anndeende ndii ko njeenaari Nobel wonande ganndal fisik. Hikka, ndi rokkaa ko ñalnde talaata 7 oktoobar 2014. Rokkaa ndi ko Sapponnaaɓe tato, sosɓe ko wiyetee « diode électroluminescente », ɓurnde lollirde « ampoule LED », woni ampul LED. Ɗum noon ɓe ndokkiraa njeenaari ndii ko sabu maɓɓe « yiytude sewnde leer hesere, yuumtunde to bannge semmbe, moƴƴunde kadi e sato ». Hannde, alaa ɗo oon leer tawetaake e taariindi men, yeru e telefoŋaaji cinnde, e teleeji, e nder birooji e koɗorɗe. Eɗen mbaawi nii wiyde wonde ɗi lomtiima ampulaaji gulooji ɗii, e ampulaaji juutɗi ɗii (ampulaaji filiyoor). Waɗi noon ko ɓure majji ina keewi. Ina jeyaa heen : Kañji ɓuri, to woɗɗi, famɗude ko ñaamata e kuuraa, ko ɗum tagi aɗi njaha no moƴƴi e « soleer » mo tiiɗaani no feewi. Kañji ɓuri waawde ɓooyde kadi, tee ɗi pinataa tan ɗi natta huɓɓude, no ɗiya mbaɗatnoo nii ; leergol majji wonata ko e ustoraade seeɗa seeɗa. Aɗi mbaawi yaynaade fotde 30 000 waktu. Ɗi ngulataa no feewi, ɗi njaltintaa won ɗeen caafe ɗe moƴƴaani e sato, ko wayi no caafe biyeteeɗe UV.
E ñalngu hannde nguu, yoga e nokkuuji njaynortee ko lampaaji LED, sewnde leer ɓurnde famɗude njaru. 300 lumen wonande watt kuuraa gooto (lampaaji gulooji ɗii ko 16 lumen wonande watt ; lampaaji filiyoor ɗii, woni juutɗi ɗii, ko 70 lumen wonande watt kala). Ɗum jiidaa e ɓooygol majji : fotde 100 000 waktu (kañji ɓuri lampaaji gulooji ɗii laabi 100, ɗi ɓuri lampaaji filiyoor ɗii laabi 10).
LED yiytaama nii ko ɓooyi, sibu ko gila kitaale 1960, kono ko leer haako-ñebbe oo, e leer boɗeejo oo tan. Ɗum noon ina ŋakkunoo noordi ngootiri, woni leer baka oo (bulo oo). Hono paamraten, leer daneejo (woni leer naange, woni leer gaadoraaɗo, mo ngoow-ɗen oo) ko dental noorɗe (goobuuji) tati : mboɗeeri, haako-ñebbe e baka ; ɗum woni RVB (Rouge, Vert, Bleu) e Farayse, walla RGB (Red, Green, Blue) e Engele. Ina wayi no manoore ɓeeɗoo heɓɓe njeenaari hikkaa ndii, ko yiytude LED bulo oo e hitaande 1992, nde tawnoo oon ɓuri mettude heɓde.
Kamɓe heɓɓe njeenaari ko ɓeeɗoo : saponnaaɓe wiyeteeɓe Isamu Akasaki (duuɓi 85), e Horoshi Amano (duuɓi 56) e ameriknaajo biyeteeɗo Shuji Nakamura (duuɓi 60), kono jibinaaɗo kam ne to Japon. Kamɓe tato peccata njeenaari ndii, tolniindi e 353 miliyoŋ ugiyya.
- Nobel selliyaagal
Rokkaa njeenaari Nobel ganndal selliyaagal (safaara) ko ameriknaajo ina wiyee John O’Keefe kam e norweesnaaɓe (debbo e gorko mum) ina mbiyee May-Britt Moser e Edvard Moser, sabu maɓɓe « yiytude celule ngaanndi jamminorɗe ».
Ɗum ɗeɓata waade ko no hettere jamminirde nii, waynde no ko wiyetee GPS koo nii. Ɗum noon ko kamɓe njiyti wonde aadee ina jogii, e nder ngaandi mum, tippudi ngaddanoori ɗum anndude ɗo woni, waawde yiytude laawol walla yiytude huunde nder suudu ; ɗum noon, geɗe gaddanooje gooto e men kala waawde jaabaade ɗeeɗoo naamne : « hol no nganndirten nokku ngon-ɗen ? Hol no njiytirten laawol ummaade nokku faade goɗɗo ? Hol no mooftirten ɗiin kabaruuji haa mbaawen yiytude ɗoon e ɗoon laawol ekn… Kamɓe ne ma ɓe peccu fotde 352 miliyoŋ, John O’Keefe feccere, feccere heddiinde ndee, debbo oo e gorko mum.
- Nobel jam
Hikka, rokkaa njeenaari Nobel jam ko suka debbo pakistaannaajo jahroowo e duuɓi 17 fat, ina wiyee Malala Yusafsay kam e iñnjee gooto ina wiyee Kaylash Satyarti. Ɓe keɓi njeenaari ndii ko ñalnde aljumaa 10 oktoobar 2014 to Duɗal Nobel to Oslo (Norwees). Suka debbo oo noon ko sabu mum daranaade hakkeeji jaŋde sukaaɓe rewɓe. Ko idii hannde, hay gooto meeɗaa heɓde ndii njeenaari ina yahra e duuɓi ɗi o yahrata ɗii. Ngol woni jeegoɓol debbo ina heɓa ndii njeenaari.
- Njeenaari ganndal hiisa “Galaŋ Fields”
Ma on tesko wonde Matematik (ganndal hiisa) alaa ɗoo : ina haawnii sibu Matematik woni yummum gannde siyaas. Haala ina heewi heen, hay so tawii Alfred Nobel alaa ko wiyi heen. Won wiyɓe wonde joopaa e njeenaari hee, ko gannde « kuutorɗe », woni baawɗe huutoreede e nguurndam ; won wiyɓe ko sabu kiram hakkunde Alfred Nobel e ganndo matematik biyeteeɗo Gosta Mittag Lefleer, mo o yiɗanaano njeenaari ndii, sibu mum ɗaftu mo debbo biyeteeɗo Sofii Hess (Sophie Hess) … Kono heewɓe ngoongɗinaani kaaɗoo haala.
Ɗum addani matematik sosaneede njeenaari keeriindi mbiyeteendi « Galaŋ Fields » e hitaande 1936, ndokketeendi duuɓi nay kala yimɓe nayo. E hitaande 2003, laamu Norwees sosanii matematik njeenaari kesiri mbiyeteendi Abel (ngam mawninde hiisiyanke mawɗo biyeteeɗo Niels Henrik Abel (jibinanooɗo e hitaande 1802)). Ko laamɗo Norwees rokkata ndi e lewru Noowammbar, njaru mayri ko miliyoŋaaji 6 kaalis Norwees. To ngalɗoo banngal, huunde teskinnde waɗii hikka, sibu go’o debbo ina heɓa ndiin njeenaari matematik mbiyeteendi « Galaŋ Fields ».
Oon debbo ko irannaajo, biyeteeɗo Maryam Mirzakhani, jahroowo e duuɓi 37, jannginoowo to duɗal jaaɓi-haaɗtirde Stanford, to Dowlaaji Amerik Dentuɗi. Ɗum waɗnoo ko ñalnde 13 ut 2014 to Sewul (Koree worgo), e tawtoreede ko ina abboo e 5 000 neɗɗo. O rokkidanoo ndiin njeenaari ko e beresiilnaajo (faraysenaajo heen) biyeteeɗo Artur Avila e biyeteeɗo Manjul Bhargava (Kanadaanaajo heen, Ameriknaajo heen) e Ostirisnaajo biyeteeɗo Martin Hairer.
Gila njeenaari ndii (15 000 dolaar Amerik) waɗti rokkeede e hitaande 1936, capanɗe njoyo e ɗiɗo (52) gorko ɓe ndañaani duuɓi 40 (ɗuum na jeyaa e sarɗiiji hee) keɓii ndi. Ko ngolɗoo laawol tan debbo dañi soɗaade heen, hay so tawii noon, e ooɗoo sahaa (gila 2010), ardii Dental winndereewal annduɓe hiisa ko debbo belsiknaajo ina wiyee Ingrid Daubechies, jannginoowo to duɗal jaaɓihaaɗtirde Duke (to Durham Karolin rewo, to Amerik).
Ɗum fof ittaani wonde oo fannu heewaani rewɓe, so ƴeewdaama e fannuuji gannde goɗɗi ɗii. Ɗumɗoo noon ina semmbina miijo wonde « hiisa waɗanaa ko worɓe », hay so tawii wonaa miijo sellungo. Ɗum noon ina gasa haŋkadi rewɓe mbaɗta ñemmbude Maryam Mirzakhani.
LED ko tonngol konngol “Light-Emitting Diode”, woni “Jod jaltinoowo leer”. So aɗa yiɗi faamde ko woni Jod, ƴeew telekomaade tele maa, ɗo hoore ɗoo, ina waɗi ko wayi no lampayel boɗewel nii. So a ñoƴƴii telekomaande ɗee, ko kanngel yaltina leer (nde en njiyataa) feewde e tele hee, loownde yamiroore … Wooɗɗaani ɗoon.
lumen ko ɓetirgal leergol (ɓetirgal leer).
GPS ko tonngol konngol “Global Positioning System”, woni “Njuɓɓudi Kuɓtodinndi Ngonka”. Helmere “ngonka” ndee firata ɗoo ko nokku ɗo huunde woni e leydi men ndii walla faru men oo. Ɗum noon ko karallaagal jammingol. Ko njuɓɓudi adunaari joopagol nokku. Ndi tuugii ko e satelitaaji. Ko famɗi fof 24 satelit taarotooɗi leydi men ndii ina kuutoree heen. Hakkunde men e majji ko hedde 20 200 km. Kañji portilta leydi ndii, ɗi nelda kabaruuji ɗii masiŋaaji kiisotooɗi jolɗe (récepteurs GPS), ɗiin toɗɗoo nokku oo tawa ina kuutoroo kartal winndere men ndee. GPS ina huutoree ngam anndude nokku mobelaaji, laaɗe ndiyam, laaɗe diwooje, misilaaji walla kadi satelaaji ɗi toowaani. Fuɗɗi ɗum ko konu Amerik. Ina waɗi e majji baawɗi joopaade huunde e dow leydi tawa njuumaani ko ɓuri milimeeteruuji seeɗa. E ko ɓuri heewde, satelitaaji tati ina njona ngam joopaade nokku huunde yahoore e nokkuuji ‘bertiiɗi’ (laaɗe diwooje walla ndiyam) : heen gooto hiisoo tooweeki, gooto hiisoo yolnde ummoraade e ŋorol peccol (yolnde ŋoriire : latitude), tataɓo oo, hiisoo yolnde jurol (longitude). Woni ko anndiraa ɓete tati faru ɗee (X, Y, e Z). So tawii noon ko e dow nokku mo wertaaki, alaa e sago wona ko famɗi fof satelitaaji 4, nde huunde ndee moƴƴa.
Bookara Aamadu Bah


text:
Kooli ko suukara weli ! Ko suukara moƴƴi. Ko haaletee e suukara koo ina heewi. Hol ko foti teskeede heen ? Ko adii fof, yimɓe ina cikka wonde suukara ina weeɓi heɓtinde sibu ko peñ, walla bek, walla ko conndi, walla tawetee ko e tanngal e sokkolaa e sirooji ekn…
Kono, annduɓe ɓee mbiyi « ko ɓuri heewde e ñaamdu men ina waɗi suukara », so yimɓe mbaawaa woppude ɗum ne, ina mbaawi hakindaade heen.
Waɗi ɓe wiyde noon, ko heewɓe cikkata ko suukara alaa tanaa. Tawi noon, suukara ina ɓeyda ɓalndu, woni ina ɓeyda ñawbuuli ɓernde, ina waawi ɓeydude farweende ɓalndu e mborosaaji, yanti heen, ina anndaa wonde geeƴi nguɗu nguuri ko suukara. Ɗee geɗe fof ina poti addande en miijaade. Ko ɓuri moƴƴude, ko wasiyaa, ko ustude suukara, hakinaade heen. Ɓurtinde suukara moƴƴaani. So neɗɗo waawaa ittude suukara taweteeɗo e denndaangal ñameele men oo kam, ina waawi woppude tanngal e sinngoom, usta ɗum e kafe mum, e ataaye mum ekn… So wonaa ko ɓeydani ɗum, alaa ko ustanta ɗum.
Fooyre


text: o holli sinno ko sago makko taw ko ɗoo e Madiina o hoɗi sabu annoore e gilli Sheek ɗi o yii e jeese yimɓe wuro ngoo owii o yiɗaa waynaade sabu giɗgol e añde wirnoreedemo ɗee jeese jalbuɗe e mutde e yidde Sheekanaa Ahmadu Tijjaani R.T.A O ñaltii ɗoo ñande heen o waali subaka Aset 19 lewru nduu o waynii ko adii omo yalta wuro ngoo o juuroyii Ceerno Mawɗo ɗo Jumaa ɗoo Ceerno e dental ngal nduusimo haa Saniyya o holli weltaare makko o duwii kadi yoo Alla jaabo. Yoo Alla juutnan en nguurndam oo Ceerno loowɗo e men yidde kala ko immii e Sheek Tijjaani o golli haa yiyaa Yoo Alla yoɓ mo moƴƴere.


text:
Waɗiino gorko gooto, e jamanuuji jawtuɗi, ko adii nde o maayata, o wawti paali tati; o loowi e wooturu leydi o takkii; woɗndu nduu, o loowi heen huɗo ñoomre haa heewi, o takkii, faandu tataɓuru ndu, o loowi heen kaŋŋe dimo, o takkii.
O noddi ɓiɓɓe makko tato fotɓe ronde mo ɓe, o totti heen gooto fof faandu buumaandu, o wiyi mooftee haa ñalnde maay-mi fof, ngaddon to ceerno yo ronnu on paali ɗii e kala ko accu-mi e jawdi.
Waɗiino gorko gooto, e jamanuuji jawtuɗi, ko adii nde o maayata, o wawti paali tati; o loowi e wooturu leydi o takkii; woɗndu nduu, o loowi heen huɗo ñoomre haa heewi, o takkii, faandu tataɓuru ndu, o loowi heen kaŋŋe dimo, o takkii.
O noddi ɓiɓɓe makko tato fotɓe ronde mo ɓe, o totti heen gooto fof faandu buumaandu, o wiyi mooftee haa ñalnde maay-mi fof, ngaddon to ceerno yo ronnu on paali ɗii e kala ko accu-mi e jawdi.
Ɓooytaani, baabiraaɗo hawri maayii. Ndeen yahii haa janayse oo huulti, ɓiɗɗo afo oo noddi miñiraaɓe mum, wiyi ɓe : « ngaddee paali mon, njahen to ceerno wuro ngo, o ronna en ko baaba acciri en koo fof.
Dental noddaa to jamaa, ɓiɓɓe ɓee ngaddi paali ndesndanoo, paali mbuumtaa.
Hammadi, hono afo oo, faandu mum ina waɗi leydi haa heewi, sammbaajo o, faandu mum woni heen ko huɗo ñoomre haa heewi, ɓiɗɗo demmbaajo o, faandu mum ko kaŋŋe dimo hebbini ɗum. Kamɓe fof ɓe kawri ko desndal tan, baaba maɓɓe wiynoo ɓe, wonaa dokkal. Ɗum noon, fof ko ko yantintee e ndonu he, feccee. Ceerno wuro ngo dirmii ko juuti, ina mooyta wahre mum, o wiyi : banndiraaɓe juulɓe, miin woni ganndo ɗo, ɗumɗoo yawtii ganndal am ; yo yimɓe ƴeew to caggitoyii.
E joɗnde he, woodi keɓɓitiiɗo wiyi : « miin, miɗo joortii so en njahii wuro wela hoɗde, maa ceerno Raasikuuna firlitan en ndonu ngu. Tee oɗon nganndi wuro ngo ina jogii dokke Alla to banngal hakkilantaagal. » Ɓe kawri yo sukaaɓe joom en ndonu en ɓe njahdu e mawɓe ɗiɗo, sehilaaɓe baaba maɓɓe maayɗo o, ɓeen tawtoroyee ndonu ngu.
Sukaaɓe ɓe e yahdiiɓe mumen ndawani wuro wela hoɗde, ɓe njahi haa ɓe tampi, ɓe njooɗoyii les lekki. Lekki ki na waɗi cate ɗiɗi, foondu wooturu ina juurii e heen catal gootal, ngaal ene oli. Catal goɗngal ngal ene wilti, ɓe teskii kadi nde foondu ndu diwi, juurtoyii e catal biltungal ngal, ngaal ne oli. Diwangal ngal wilti. Kaawisi Alla jaggi ɓe ; kono ɓe kaalaani hay huunde. Ɓe njokki ɗanngal maɓɓe, eɓe njaha, haa naange daarii e hoore. Ɓe ɗomɗi no feewi haa ɓe cooynii ɓulli ɗiɗi, wooturu ndu ina e naange, nduya ina e les lekki ɓuuɓki. Ɓe ndiirani ɓunndu les lekki ndu, ɓe cafi ndiyam, ɓe turii, eɓe njara ɓe tawi eɗam wuli jaw, tee eɗam haaɗi rok ; kaawesi Alla jaggi ɓe, ɓe ngoni e jasjasinde e miijaade woyndu e naange ndu, alaa e sikke, tawata ko endu wuli. Kono, ɓe cafi ndiyam e woyndu wonndu e naange ndu, ɓe tuuɓi heen eɓe njara, ɓe tawi eɗam ɓuuɓi yem, tee eɗam weli haa alaa ko nanndi. Ɓe kaawaa no feewi, kono ɓe njokki laawol maɓɓe. Eɓe njaha haa ɓe ngari e karawal mawngal, Alla ɓuri mawnude, ɓe tawi mbabba ngirja ina werti salli nguru mum, ina hucciti fuɗnaaange, ina wirda.
Ɓe ƴeewondiri, ɓe njokki yahdu maɓɓe. Eɓe njaha haa naange ari e debdebinde, ɓe nani ɓoosaaji dawaaɗi wuro ina ngofa, ɓe mbiyi : « njahen ɗo gurel ɗa, mbaalen ɗoon haa weeta, njawten ». Ɓe ngari ha ɓe njettii e wuro he, ɓe tawi ko rawaandu rewru ina woni reedu; ɓikkon mum ngonkon nder reedu kon, ko koon ngofata. Oon kaawesi ne yanti e ɗiya, ɓe lelii haa weeti, ɓe njahi. Ɓe njettii e wuro wela hoɗde, ɓe kawri e cukayel, ɓe naamnii ɗum galle ceerno Raasikuuna, cukayel ngel wiyi ɓe : « on njiyii nduya jubudu suudu, ɗo foondu mariyaama juurii ɗo, ko ɗoon. Gooto e ɗanniiɓe ɓe wiyi mo iih, so foondu diwii min njettaaki e galle he, no min mbaɗata ? cukayel ngel heɓɓitii, wiyi ɓe mbaɗon no mbaɗ-ɗon jooni nii, naamno-ɗon.
Ɓe puɗɗii anndude wuro ngo cukayel mum ƴoƴiri nii, Ceerno mum haanaani roŋkude firlitde ndonu maɓɓe. Hoɓɓe mbismaama, njippinaama. Nde yahi haa bottaaje ngottaa, ceerno Raasikuuna naamnii ɓe, ɓe kabri ɗum ko addi ɓe. Ceerno oo wiyi ɓe : « hade men huccande ndonu ngu, maa mi firtana on ko njiy-ɗon e laawol he, hay so on kaalaani, eɗum jaggi on kaawesi. » Ɓe moosi, ɓe mbiyi, « ko goonga ». Ceerno heɓɓitii, wiyi : « foondu e cate ɗiɗi ɗe, ko rewɓe ɗiɗo nawliraaɓe. Gorko maɓɓe ko neɗɗo kittuɗo, ñaaɗɗo, suudu o yontaa fof, oon debbo wonata ko e sunu e mette haa o ummoo to mum, ndeen oon fuɗɗotoo dañde jam. Ɓulli ɗiɗi ɗi, ndu les lekki ndu ko neɗɗo belɗo haala, kono bonɗo ɓernde, ko mo gite ɓiraɗam, ɓernde tooke. Woyndu wonndu e naange ndu, ko neɗɗo jaawɗo sekde, ñaaɗɗo haala, kono laaɓɗo reedu, mo waawa waɗde hay gooto ko boni.
So tawii ko mbabba ngirja ba, ɗuum ko e seernaaɓe jamaanu jooni o, ko jannguɓe haa ngasni, kaɓɓi defte mum en, ina mbaɗa ko mbelaa, ɓe ngondaaka jawdi karam, ɓe ngondaaka taƴ-endamaagal. So tawii ko rawaandu wuro ndu, ɓoosaaji gofatnooɗi e reedu mum ndu, ɗuum ko yonta maa aroy, mawɓe nattat jogaade konngol e galle, e wuro, fof ko sukaaɓe keɓtata. » O jokki, o wiyi ɓe « ndonu nguu noon, baaba mon wiyi ko kala leydi ndemeteendi waɗii e juuɗe hammadi, ko afo oo foti ronde ɗum. Joom faandu ñoomre nduu, oon ronnaama njahoori baaba oo fof : na'i, be'i, baali, pucci, bamɗi, gelooɗi, gertooɗe. Joom faandu kaŋŋe ndu, oon ko kaŋŋe oo rontinaa. Kono baaba mon wiyi, ko aan e Sammba, yo on ngon e les hammadi, joom leydi ndemateendi, e ɗo jawdi aynetee ɗo, sabu joom kaŋŋe, alaa e sago, sooda nguura. » Ko hono nii woni no ndonu nguu waɗiraa to wuro Wela-hoɗdee paamnugol ceernal seernaaɓe, ceerno Raasikuuna. Hade maɓɓe waynitaade, ɓe mbiyi : « minen, min cuwaa resde, tee won ko baaba amen reentinnoo min ; ko ɗum haɗi min resde. Baaba amen wiyiino min : « ɓikkon am, woto ndesee debbo boɗeejo coy, woto ndesee debbo ɓaleejo kurum, woto ndesee debbo njool, woto ndesee debbo daɓɓo, so oɗon ndesa, ndesee debbo dardaro, naawo. »
Ceerno Raasikuuna moosi, wiyi ɓe : « baaba mon ko neɗɗo mawɗo hakkille. Hono makko weɓaani hannde. Yo Alla yurmo mo, haarna mo Aljanna. O yiɗi wiyde on, ko debbo boɗeejo oon, ko ɓiy laamɗo, cuɗaaɗo haa timmi ; alaa ko gorko waawi waɗande ɗum ko addoraani galle mumen. Oon debbo, so haaldii e gorko wiyata ɗum ko ‘’iih! Wonaa kaŋŋe maa ! wonaa kaalis maa!’’ So ɓooyii, gorko haaɓat, seera ɗum. debbo ɓaleejo, kañum, ko ɓiy miskiino mo alaa hay huunde, so wonaa mbaydi mum. Oon debbo, so gorko suɗii ɗum haa yooɗii, so o haaldi e mum, o wiyata mo ko : ‘’ko woni ? Anndu koy a hoccaani mi e jinnde !’’ So gorko yuurnitiima, ƴeewii ɗo itti mo ɗoo tan, sekat, seera mo, jawdi mum bona. Debbo njool ko mo wuro mum en woni leydi ngoɗɗundi. Njillu debbo oo fof ko tampere ɗanngal, e jawdi keewndi. Debbo daɓɓo ko mo nganndu-ɗaa gorko o e esum debbo koɗdi e galle gooto, cukkel-ñus, so o haaldii e joom suudu makko seeɗa tan, esiiko oo wiya ‘’o yennii ɗum’’ kañum ‘’naniri nofuru mum’’. Aan gorko o, a wontaa haaldude e debbo maa hay huunde. Debbo naawo; dardaro, ko mo nganndu-ɗaa wonaa ɓiy baasɗo no feewi, wonaa kadi jogiiɗo cuɗaari no feewi, tawa kadi wuro mum en e wuro gorko o, ngoɗɗondiraani no feewi ; so a dawii, a ñaltoyat ; so a hirndii, a jofoyat. Ko nii woniri ko baaba mon tinndantunoo on. »
Nde yeewtere ceerno oo joofi ndee, sete garnooɗo filitaneede ndonu nguu waynii; hooti wuro mumen. Ko hono nii joofiri ndonu njaltungu binndi.
E kuɗol almuɗel mon
Rugi SOH, ɓurɗo anndireede debbo Pullo (Ƴoogaa ko e facebook)


text:
BINNDANƊE CAKKITIIƊE
Kawgel fuku winndere : Fijirde walla njulaagu ?
Eɗen nganndunoo wonde fettooɓe bal njeyaa ko e ɓurɓe mawnude njoɓdi, hay sinno ko e duuɓi ɗi keewaani no feewi. Yeru njoɓdi pettoowo bal biyeteeɗo Neymaar oo, ko hedde miliyaaruuji tati pawɗi lewru kala...
IBK toɗɗitaama hooreejo Mali
Ibrahim Bubakar Keytaa (« IBK ») toɗɗitaama ɗiɗmol hooreejo leydi Mali (67,17%). O fooɗondirtunoo ko e Sumeyla Siisee garɗo to woɗɗi caggal makko (32,83%), caliiɗo heɓtinde kawgu IBK, sibu jogaade wonde woote ɗee ina...
Kofi Annan sankiima
Kofi Annan, Gananaajo gonnooɗo Koolaaɗo Kuuɓal Fedde Ngenndiije Dentuɗe hakkunde 1997 e 2006 oo, maayii ñalnde aset 18 ut 2018. Kofi Annan jibinaa ko ñalnde 8 abriil 1938, o janngii to duɗal jaaɓi-haaɗtirde Amerik...
Darorgal Yonta e hiirde pulaagu
Daarorgal Yonta ko fedde pinal e jaŋde jibinaande e hitaande 2008, ñiiɓnde e Nuwaasoot. Ko ndeen fedde, e gardagol Abuu Aamadu Kan, yuɓɓinnoo jemma pulaagu ñalnde 20 morso 2018, tuggi waktu 17ɓo haa 23ɓo to...
Laamu Muritani jooɗiima e kaalis Muhammed wul Buuamatu e wul Debbaag
Laamu Muritani fawii junngo mum e dow kaalis Muhammed wul Buuamatu e wul Debbaag. Kala ko ɓe njoginoo e bankeeji, ittaama waɗtaama e konte juɓɓule laamu. Ko ñaawoore yamiri ɗuum, hay so tawii eɗen...
Kawral Ngalluure Saŋe woni ko e jihaadi jaŋde
Fedde Kawral gure Ngalluure Saŋe (Commune de Sanghé) gonɗe e Nuwaasot njuɓɓinii yeewtere fattamlamre e nder Nuwaasot to dingiral pine biyetengal Galaksi (Galaxy) ñalnde 6 mee (duujal) 2018. Tiitoonde yeewtere ndee ko Nafoore jaŋde...
Daartol annabeeɓe nayo : Yuusaa, Iliyaas, Ilyas’aa e Sam’uun (2)
Daartol annabi Ilyaas Hono biyateeɗo Kaaba El-ahbaari wiyi : nde Annabi Ilyaas jibinaa ndee, tawaama e mum annoore mawnde sanne, nde nganndu-ɗaa, ina waawi yaynaade fuɗnaange e hirnaange ! Ɗum firtaani noon annoore ndee wayi ko...
Juulɗeele e yaafuyaaji hooreejo leydi
Kala nde juulde ari, hooreejo leydi oo ina yaafoo dummbanooɓe (sokanooɓe e kasooji), kono, ko ɓuri heewde heen, ko sokranooɓe bonanndeeji renndo. Hikka ne, e juulde koorka hee, o waɗii no o heewnoo waɗde,...
Muhammed Lemin wul Shah : « annduɓe men mbayi ko no Yahuud en nii »
E wiyde faghih (ganndo sariya) muritaninaajo gooto ina wiyee Muhammed Lemin wul Shah « annduɓe diine leydi ndii mbayi ko no Yahuud en nii … kala baɗɗo kuudetaa ɓe cujjana ɗum ». O wiyi kadi wonde...
Miijo : innde wonaa sara e leñol
Sikke alaa diina – mbaawka wonde fof noon – ari ko nafde neɗɗo e feewnude jokkondiral hakkunde makko e tagɗo mbo oo, fawaade e fiɓnde makko e faamu makko, kono kadi kala diina hina...
Njulaagu (teret) ɓaleeɓe : Teret hirnaange (4)
Teret jiyaaɓe feewde Amerik fuɗɗii ko ñalnde 22 saawiyee 1510, nde laamɗo biyeteeɗo Ferdinande yamiri neldugol to Hispaniola fotde 50 jiyaaɗo ngam gollaade e oogirɗe. Ɓeen potnoo wonde ko « suɓtaaɓe to bannge kattanɗe...
Lamin Gey, hooreejo gadano suudu sarɗi Senegaal
Gidiiɗo wonde hooreejo suudu sarɗi (Asaambele) Senegaal wiyetee ko Lamin Gey. Hikka waɗi duuɓi 50 ko o sankii, sibu ko ñalnde 10 suwee 1968 wonnoo. O jibinanoo ko 20 settaambar to Mediin (ko anndiranoo...


text:
Ñalnde Aset 06 mee 2017, catal Nuwaadibu fedde Ɓamtaare pulaar e Muritani yuɓɓinii hiirde pinal mawnde, nder Nuwaadibu, tawi fayndaare mum ko ummanaade mahde galle pulaar mo Nuwaadibu.
Fedde Ɓamtaare dañii galle e nder Nuwaadibu gila hitaande 1986. Tuggi ndeen fayi hannde, galle oo mahaaka mahdi moƴƴiri. Laabi limti-limtinɗi catal Nuwaadibu ina sakka peeje no galle oo mahiraa, kono ɗe ndonka yahde. Hannde, catal Nuwaadibu ina felliti daraade no doole mum en potirnoo, sabu ngal lelnii laabi no ngalu dañirtee, mbele galle oo ina mahee, tawa ko e ballondiral e denndaangal nuwaadibunaaɓe. To bannge goɗɗo oo, gollal ngal ko ngal fulɓe kala, ɗo ɓe mbaawi wonde kala. Eeraango ina waɗaa fayde e mo woni kala e leñol ngol, nde addata ballal mum teeŋtungal, kadi paayodinngal ko leelaani. Ko soklaa e ɗee golle koo ina heewi no feewi, kono pellital e dental mbaawi ɗum. Ballal baawngal wonde fof, alaa heen ko famɗi, kadi alaa heen ko heewi, mo woni kala yo diw diwal mum feƴƴa ɗo foti ɗoo, sabu golle ɗee ko denndaaɗe, mbaɗataa heen tan ko ko kattan-ɗaa. Balle ɗee ngalaa happu, ɗoon ɗo mahdi ndii gasaani.
Ko oo sabaabu addani Catal FƁPM Nuwaadibu yuɓɓin’de hiirde pinal faayodinnde ɗoo e Nuwaadibu to nokku ina wiyee « JAWHARA » e nder leegal robine ɗiɗmo, ngam udditde puɗɗagol golle mahdi galle Pulaar. Waɗde jeeyngal jaajngal e hirjino mawngo fayde e denndaangal nuwaadibunaaɓe kala, arɓe e hiirde ndee e ɓe ngaraani e hiirde hee fof, yo nganndu mahdi Galle Pulaar Nuwaadibu ummanaama, kadi mo woni kala ina naamnaa yo addu ballal mum e ɗee golle.
E keblugol hiirde ndee, catal ngal winndiino ɓatakuuji fayde e huunde e nuwaadibunaaɓe ngam ɗaɓɓude e mum en balle, mbele wallitde keblugol hiirde ndee, e kadi kala ko dañaa heen, wona ko fuɗɗortee mahdi galle oo. Maa ɓatakuuji goɗɗi ngaroy e maɓɓe ɗoo e yeeso seeɗa. Kala mo heɓaani jooni maa heɓoy e ɗiin.
Hiirde ndee wonii hiirde pinal tigi e mbaydi mum kala, sabu pinal keewngal feññinaama heen. Ko goomu Ngatamaare Catal Nuwaadibu yuɓɓini denndaangal ko holliraa e hiirde ndee, gila e jimɗi, jime, tinndinooje, ngamri e njalnika. Ɗuum fof e heewde ñamri, ngam wallitde hiirde ndee haa ko waɗetee heen koo wona geɗe pinal jaajɗe, kadi ceertuɗe, Catal ngal balliima e hiirde ndee huunde e pelle pine e pelle gure ngam wallikinaade ɗum en, yo wood ko kebli ko fayti e pinal e daartol leñol ngol, ngadda kollira e nder hiirde ndee. Kala heen fedde ko yeeso wooto e jeese pinal men ngal halfinaa, ina e ɗuum daartol : Hollirde Ceerno Suleymaani Raasin Baal. To pinal : Hollirde jommbaajo e yahdiiɓe mum, hollirde jaambaaro e njogitaaje mum, e hollirde Mbiruuji e cinkal mum en.
Ɗum woni ɗeeɗoo pelle nay garooje les, kalfinaa yo mbaɗ ngoon heblo, kala heen fedde e gollal mum:
Fedde Pinal Mbaañ wiyaa ko yo heblu, hollira cinkal Jommbaajo e yahdiiɓe mum. Ɓe mbaɗii gollal ngal kala haa timmi, kadi ɓe ñaanti ɗum haa yooɗi, tawi ko e mbaydi finaa tawaa fulɓe e aadaaji mum…
Fedde Pinal Ƴellitaare Nuwaadibu wiyaa ko yo heblu, hollira Ceerno Suleymaani Raasin Baal e golle mum. Ɓe mbaɗii gollal ngal no haanirta nii, Fuuta Nuwaadibu fof weltanimaa ma ɓe, sabu ɓe kollii hol Ceerno Suleymaani Baal e neɗɗankaagal mum gila nde yiyi aduna haa ñalnde ruttii e joom mum, ɓe kollii mo e mbaydi daartol, e hol ko o gollani Fulɓe e mbaydi keeriindi, hol ko o gollani Fuuta e taariindi mum e mbaydi kuuftidinndi, e hol ko o ɗacci ko o yamirnoo yo waɗe caggal makko so o wirnii ma…
Fedde Pinal Ceenel Halayɓe wiyaa ko yo heblu, hollira ko fayti e Jaambaaro e njogitaaje mum. Fedde Pinal Sukaaɓe Ceenel timminii gollal ngal kadi ɓe ciŋkii ngal haa yooɗi, ɓe kollirii e nder renndo ngoo gorko jaambaaro ina wondi e cuddiiɗo mum ina jogii kummballi ñeñaaɗi haa njooɗi, omo fiya ɗi omo jarfa gorko jaambaaro oo.
Fedde Pinal Sukaaɓe Kundel Jam-Soŋko wiyaa ko yo heblu, hollira ko Mbiruuji cippirteeɗi e ciŋkal mum en. Nde hollirii mbiruuji ɗiɗi ñaantiiɗi haa njooɗi, gooto heen fof ina waɗi ndaala mum njooɗka, ina ŋati liital mum ina wutta. Sukaaɓe rewɓe ñaantiiɓe ina mbaɗi lasal mum en, ina njima, ina poɗɗa, gooto heen fof ina njaara yelle mum, eɓe cummba, eɓe cajoo weltaare, eɓe mbiya « hiirii hiirii jamma Alla koy, bawɗi koy tunngii mbelii hoto yelle am wonii, bawɗi koy mbelii cerkitii mbele yelle am araani. Alla dey ina waawi, koɗo sakko waali fawoo dow. Oo mo leewotaako sippirtaake hol ko addu maa? Addu maa ko jogo comci e fiyde miñum en. Wooroo nduu reedu, ellee moɗɗo ñale. Wooroo ndee hoore mbele yummaa ɓoosaani ». Mo woni heen fof ina ɗaminii kawgu yelle mum. Mbiruuji ɗii naatiri dingiral ngal ko leewaali njooɗɗi, eɓe piya cowtiiji e gewelaaji ina jahdi e bawɗi belɗi e buubaaji, haa ɗesi wonde ko e nder lammba njirwuka yimɓe ɓee ngoni.
Terɗe catal Nuwaadibu fof ndariima, kaaɗtudi baawɗe mum en, gila golle ɗee puɗɗi haa ɗe njoofi, gila to yuɓɓinooɓe, to heedɓe e dame, yeeyooɓe naatirɗi, heedɓe e jaɓɓaade hoɗɓe teddiniraaɓe, e joɗɗinde ɗum en. Ngaal gollal halfinaa ɗum ko terɗe goomu gollordu catal Nuwaadibu. Ɓe njooɗnii ɗum haa yooɗi, sabu kamɓe fof ɓe ɓoornii ko wutteeji daneeji nannduɗi, ɓe mbaɗi ñaantungal cosaan : pirli kaŋŋe, kootone kaaƴaaɗe, kala ko debbo ina suɗortonoo haŋki, ɓe cuɗorii ma ɗum, haa ɓe njooɗi, ɓe paɗɗi jinneeji njooɗndam.
Goomu Ngatamaare catal Ɓamtaare Pulaar Nuwaadibu e gardagol goomu jaŋde e pinal catal, mbaɗii golle kaalteteeɗe ko juuti e nder Nuwaadibu, sabu majje yooɗde, laaɓtuɗe e senaade, e loowde geɗe pinal fulɓe keewɗe. Hono ndee hiirde e faayodin’de, meeɗaani waɗde e nder Nuwaadibu.
Hiirde ndee fuɗɗii ko wakuuji 19 ina pawi hojemaaji 30, nde udditiri ko jaŋde Ɓuraana tedduɗo oo e daande Ceerno Usmaan Aac, nde ɗum joofi ko musidɗo Maamuudu Gise dokkaaɗo ngardiigu lollingol njuɓɓudi hiirde ndee, tari doggol njuɓɓudi hiirde ndee no yahrata.
Hiirde nde gasi ko waktuuji 23 ina pawi 15 hojom. Nde gasiri ko kelle e kuljinaali e gulaali weltaare. Ndeen weltaare mawnde, ina holli ɗuum, nde hiirde nde gasi haa laaɓi ndee, yimɓe ɓee, Alla e maɓɓe weltaade, hay gooto e maɓɓe yiɗaani yahde, kamɓe kala ɓe ndiiri ɓe maɓɓii e sukaaɓe amatnooɓe ɓee.. yiɗde yettude ɗum en, e weltinde ɗum en e ɗee golle paayodinɗe.
E innde Fedde Ɓamtaare Pulaar e Muritani, e innde Catal Nuwaadibu, denndaangal terɗe yiilirde catal Nuwaadibu ngal ina njetta, njettoor keeriiɗo fayde e denndaangal yimɓe wallitɓe keblugol hiirde nde e tabitingol mum ñalnde 06 mee 2017. Kamɓe kala yo Alla, yoɓ ɓe moƴƴere. E fayde kadi e denndaangal nootiiɓe hiirde ndee, ngaddi balle mum en keewɗe ngari nootaade leñol mum en ngam wallitde ɓamtaare maggol.Eɗen mbiya ɓe tan ko Alla gooto jogii njoɓdi nafoori, yo O yoɓ ɓe moƴƴere kamɓe kala.
On njaaraama.
E kuɗol Aadama Alasan Caam, Koolaaɗo Kuuɓal Catal Nuwaadibu


text:
Catal Fedde Ɓamtaare e Pulaar e Muritani jiitiima eɓɓaande golle yowitiinde e ganndingol e daranagol hakkeeji yimɓe to ñaawirɗe, ɓurnde anndireede “Eɓɓaande Dowla Nuunɗal”. Kewu nguu yuɓɓinaa ko to Nuwaadibu ñalnde 2 noowammburu 2017.
Faandaare eɓɓaande ndee ko wallitde wallitde Nuwaadibunaaɓe haa mbaawa faamde, kadi ngannda hakkeeji mum en e baɗɗiiɗe e mum en e jojjanɗi mumen, mbaawa daranaade ɗum en e dow nuunɗal e humpitaade ko poti gollude e no poti gollirde denndaangal fiyakuuji mumen fayde to ñaawirɗe, e to juɓɓule laamu kala, e kala geɗe renndo baɗɗe jiiɓooje naamniiɗe ballal ngam reftinde ɗum laawol nuunɗal e goonganteewol.
Ko Dental Orop (Union Europenne), e rewrude e catal mum biyeteengal Dowla Nuunɗal (Etat de Droit), rokki ngalu Eɓɓoore ndee. Ngalu mayre tolnii ko e miliyoŋaaji sappo ugiyya.
Eɓɓoore ndee huufi ko leeɗe jeenay e nder Nuwaadibu, ko e nder ɗee ɗoo leeɗe jeenay mbaɗetee : Awoyna, Sharmel Sheekh, Karaa Ekhayre, Fummul Baas, Mutafijjiraat, Hayyi Madrid, Sedeygaat, Saale Yaabisa, e leegal tarhiil. kono firttaani ko hoɗɓe e ɗeen leeɗe tan golle eɓɓoore nde toɗɗii, ɗe toɗɗɗii ko kala koɗɗo e nder wuro Nuwaadibu, e kala leegal ɗo o hoɗi. Ko ɗee ɗoo leeɗe jeenay (9) woni ɗe Eɓɓoore nde toɗɗii e mbaydi keertiindi, kono Eɓɓore ndee ko Nuwaadibunaajo kala jogiiɗo caɗeele potɗe yettaade to ñaawirɗe ende toɗɗii ɗum.
Eɓɓoore ndee hurmbitaama ñalnde 02 Nowammburu 2017, saanga waktuuji 11 pawɗi hojomaaji 30, e tawtoreede yimɓe heewɓe sanne, ina e ɓeen Koohowo mawɗo e diine, Ceernal Seerenɓe, ganndo ceniiɗo jumtuɗo ganndal, mo ɓurnaaki balloowo leñol kaaraysire, mo innde mum woni sifaa, hono Ceerno Muhamadel Kaamiilu Baro, ko kanko udditiri golle ɗee deftere Alla toownde ndee, jaŋde Ɓuraana e daande makko welnde ndee. Ina heen Hooreejo Yiilirde Ngenndi Fedde Ɓamtaare Pulaar hono Musidɗo Aamadu Umaar Jah, wondude e Kalfinaaɗo Eɓɓooji Fedde Ɓamtaare pulaar, hono Musidɗo Maalik Saar, e hoohooɓe ardiiɓe renndo siwil e Nuwaadibu, e ardiiɓe pelle ɗe ngonaa laamuyaŋkooje ɗoo e Nuwaadibu : FONAD, KOMEDUK, APLS e ardiiɓe galle siwil mo Nuwaadibu, e pelle goɗɗe nootiiɗe, e hoohooɓe wuro Nuwaadibu.
Ko jiiloowo huufo eɓɓoore nde hono musidɗo Abdul Ajiiju Bah ƴetti konngol ngam yettude yimɓe ɓee e hurmbitde eɓɓoore ndee, caggal jaŋde Ɓur’aana, Caggal konngol jiiloowo o ko Musidɗo hooreejo Fedde Ɓamtaare pulaar ƴetti konngol ngam faccirde faayida eɓɓoore ndee e sifaade hol no eɓɓore dañiraa e hol ko faanditaa e njeñtudi mayre, hoohooɓe woɗɓe heewɓe ƴettii heen konngi, ngam hollude nafoore mayre e kadi yettude Fedde Ɓamtaare Pulaar, wonɓe sabaabu kewu oo ɗoo, e sabu darnde mumen haa ndee eɓɓoore dañaa.
Caggal nde njaram saraa e yimɓe ɓee, ko Muhamedel Kaamiilu Baro waɗi duwaawu keeriiɗo, ngam jumtugol eɓɓoore ndee e joofgol golle mayre e dow jam e kisal, e jahrugol yeeso denndaangal golle naftooje renndo. Golle ɗee njoofi ko waktu w13 e h15, e dow weltaare yimɓe tawtoraaɓe ɓee kala.
Aadama Alasan Caam To Nuwaadibu